Ronan Huon - Al liamm: ur skol da zeskiñ skrivañ\nAr gelaouenn Al Liamm > Al liamm: ur skol da zeskiñ skrivañ\nAl liamm: ur skol da zeskiñ skrivañ\nHarp ar rummad kozh da gregiñ\nKemeret en deus perzh ar rummad « kozh » e buhez ar gelaouenn nevez , »deut ma oant da glask bod e-touesk ar re yaouank » ( istor lennegezh vrezhonek… p 190) Youenn Drezen, Abeozen, Yeun ar Gow, Frañsez Kervella, a skrivas ingal e-pad bloavezhioù ha rekouret e vo skipailh Al Liamm gant ar vrezhonegerien ampart-se. Tamallet eo bet gant lod ne vije ket bet graet un troc’h krenn gant ar rummad kozh-se. Kenlabourat a reas Ronan Huon ha Roparz Hemon ingal betek e varv. Met ne voe ket mui R.Hemon un henter, ur marc’h-labour e voe betek penn, avat.\nReiñ bod d’ar skrivagnerien yaouank\nE-pad ouzhpenn hanter-kant vloaz eo bet ar gelaouenn Al Liamm , un dachenn m’o deus ar skrivagnerien yaouank bet an tu da dapout o lañs ha gwir eo kement-se en deiz hiziv c’hoazh.\nE pennad digeriñ AL Liamm niv 48 (1955) e skriv Ronan Huon :\n…« ret e vez ha ret e vo d’al lennerion kaout pasianted a-wechoù evit lenn pennadoù ar skrivagnerion yaouank a zo o teskiñ o micher pe a zispleg menozioù n’eur ket boas outo hag en ur stumm divoutin. Dever Al Liamm eo o c’halonekaat ha reiñ bod dezho. »\nUn eienn a intrudu!\nmiz Genver-C'hwevrer 1954\nE traoñ pajenn 49 Al Liamm niverenn 42 ez eus kaoz eus ur gelaouenn nevez : E miz c'hwevrer e teu er-maez an niverenn gentañ eus ur gelaouenn nevez -liesskrivet- embannet gant Al Liamm : Hor yezh eo anvet, ha plediñ a ra gant ar yezhoniezh.Renet eo ar gelaouenn gant Arzel Even, ha se a zo koulz ha lavarout e vo kavet kalz traoù plijus a-barzh...Derc'hel a ra ar gelaouenn renet gant Herve Bihan, da ginnig danvez liesseurt en deiz-hiziv.\nmiz du-kerzu 1954\nEr bloavezh 1954 e lenner kement-mañ e notennoù niverenn 47 Al Liamm: Ur gelaouenn nevez moulet gant Al Liamm. Abaoe un nebeut mizioù e oamp krog da brientiñ ar gelaouenn-se. Deut eo er-maez. Anvet eo bet " Ar Vro" hag graet eo dreist-holl evit ar re n'int ket evit lenn Al Liamm. Setu perak ez eo skrivet en ur brezhoneg aes. Graet eo ivez evit brudañ Al Liamm e-touez an dud da lakaat an holl da anavezout al levrioù a embannomp hag al labour pouezhus a reomp evit ar yezh a vez tavet warnañ gant ar c'helaouennoù "breizhek"...\nEr bloavezh 1956\nDiv bajennig savet gant tud yaouank bodet e kevredigezh ar vrezhonegerien yaouank a voe kinniget e penn diwezhañ ar gelaouenn Al Liamm.“Amañ e vezo embannet o menozioù ( menozioù ar re yaouank ndlr)hag o lizhiri ha spi am eus e vo a-du al lennerien evit reiñ, betek gwelet, ur bajennig d’ar re a vo Breizh Nevez. (Al Liamm niv 59 p79)En o zouez e oa Erwan Evenou, Yann-Ber Piriou, Ivona Konan, Mari-Elen Maze... Tud koshoc’h a oa raktresoù all gante, labourat war danvezioù nevez e brezhoneg gant ur yezh nevesaet, skipailh Preder ha SADED a voe roet bod d’o soñjoù er gelaouenn AL Liamm e-pad un toullad bloavezhioù.\nPeadra da gaout fiziañs en dazont-se a soñj Abeozen :\n« Deut eo a-benn Al Liamm da vodañ en-dro dezhañ ur pemp kant tiegezh bennak. Dre ma teu, unan hag unan , koumananterien nevez e tiskrog lod all, unan hag una ivez. N’int ket kalz niverusoc’h eget en-dro da Walarn. Amañ, avat ez eus e pep koumanter danvez, da nebeutañ, ur skrivagner. O ! ne dint ket holl, adal bremañ mailhed war al lennegezh. Nemet klask a reont sevel skridoù a bep seurt. Ret mat eo dezho deskiñ o micher a skrivagnerien vrezhonek en tu bennak ha ne weler nemet Al Liamm digor frank a-walc’h d’o youl vat da c’hortoz e roio dimp « ar brezhoneg er skol « deskarded skoliatet a-zoare ma vo gallet dibab etrezo war an taol-esa kentañ ( Abeozen istor lennegezh vrezhonek… p 214 embannadurioù Al Liamm 1957).\nD’an ampoent ne oa ket stank ar c’helaouennoù e brezhoneg, kresket eo o niver en deiz hiziv, met nebeut anezho a zo troet gant al lennegezh.\nEr bloavezh 1993 e lavare Tudual Huon ha Ronan Huon er " gerig a-raok" niv 278 : Ur c'halz eus ar re a vo kavet o skrid en niverenn-mañ o deus bet desket skrivañ brezhoneg a-drugarez da Skol Ober ha deut int da gompren n'eo ket ur c'hoari aes kas ur skrid betek penn, reiñ lusk d'an darvoudoù, displegañ o soñj fraezh hep luziañ betek re ar skrid.\nHa stank eo bet an dud o skrivañ er gelaouenn Al Liamm ouzhpenn 12OO anezho betek an deiz hiziv (lec’hienn AL).\nFilip Oillo : E 1988, e oa deuet Ronan e darempred ganin, evit lavaret din e vefe embannet Apokalips 9, va danevell gentañ, war Al\nLiamm. Na pegen fromet hag enoret e oan bet. Rak pa’m boa diskouezet an danevell-se da dTudu, ne oa ket em soñj embann anezhi, peogwir ne oa evidon ken nemet un doare poelladenn vrezhonek. Ha setu ma krogas ul lodenn nevez eus va buhez, a-drugarez da Ronan, rak roet en doa fiziañs din da skrivañ e brezhoneg. ( Al liamm niv 345 p94).\nYann Gerven : (lizher da Elen ar Meliner,gwreg Ronan Huon d’an 2/O7/2010)\nDleour on c’hoazh d’ho kwaz p’en doa broudet ac’hanon da vezañ trec’h war ma leziregezh dre-natur , panevetañ n’en bije ket skrivet kement ha ma’m eus graet, na tost….\nNe oa ket Ronan Huon un den da reiñ mel d’an dud gant al loa-bod met broudañ an dud da skrivañ en deus graet.


Diffusion du mardi 25 février 2020 Durée : 5min\nBep bloaz e vez aozet forom ar micherioù liammet gant ar brezhoneg gant Stumdi. An aozadur kelenn d'an dud deuet a fell dezhi liammañ an danvez brezhonegerien gant ar vicherourien. Tri stand ha tregont a vo kinniget e Landerne d'an 9 a viz Meurzh. Un dra vat, hervez Annaig Guedes, karget deus an hentañ e Stumdi. Forom ar micherioù liammet gant ar brezhoneg aozet gant Stumdi a vo dalc'het d'al lun 9 a viz Meurzh diouzh an abardaez e sal ar Family e Landerne.\nUr stummadur evit an dud a labour gant ar vugaligoù\nDimeurzh ha dimerc'her e kinnigo BCD, Sevenadurioù Breizh, ur stummadur evit an dud a labour gant ar vugaligoù. Ar pal eo treuskas sevenadurioù Breizh ha pelloc'h. Goulenn a oa digant ar c'hevredigezhioù da gaout danvez hag ostilhoù evit treuskas ar sevenadur. Met ur sell ledan war ar sevenadur a vez kinniget eme Nikolas Amaury, deus BCD. Plas a chom c'hoazh da gemer-perzh er stummadur, dalc'het e vo e Ti ar Vro Karaez.


AR ZARMON WAR AR MENEZ \n1 O weled kemend-all a dud, e pignas Jezuz ouz tor ar | menez ; mond a reas da azeza, hag e tosteas outañ e ziskibien.\n2 Staga ’reas da gelenn anezo o lavared kement-mañ.\n3 « Eüruz ar re ’zo paour a galon, rag dezo eo Rouantèlèz Doue .\n4 « Eüruz ar re a zo leun a zouster, rag an douar a vo o lod.\n5 « Eüruz ar re o-deus da ouela, rag frealzet e vezint.\n6 « Eüruz ar re o-deus naon ha sehed euz ar justis, rag o gwalh a vo roet dezo.\n7 « Euruz ar re a zo trugarezuz, rag d’o zro e kavint trugarez.\n8 « Eüruz ar re a zo glan a galon rag int a welo Doue.\n9 « Eüruz ar re a labour evid ar peoh, rag anvet e vezint bugale da Zoue.\n10 « Eüruz ar re o-deus da houzañv ablamour d’ar justis, rag dezo eo Rouantèlèz Doue.\n11 « Eüruz oh-c’hwi pa daol an dud dismegañs warnoh, pa reont brezel deoh, pa lavaront e gaou a bep seurt droug eneb deoh ablamour din-me :\n12 « Bezit laouen ha tridit gand ar joa, rag digoll kaer ho-peus da gaoud en neñvou, rag evel-se eo o-deus heskinet ar brofeted a zo bet en ho-raog.\n13 « C’hwi a zo holen an douar. Med ma teu an holen da goll e vlaz, gand petra e vo roet dezañ e zaour ? N’eo mui mad da netra, nemed da veza taolet er-mêz ha breset gand an treid.\n14 « C’hwi a zo sklêrijenn ar béd. Eur gêr savet war gern eur menez ne hell ket beza kuzet.\n15 « Ne vez ket enaouet eur goulou evid beza lakeet dindan eur bouezell. Lakeet e vez war eur hantolor hag e skéd neuze da rei sklêrijenn d’ar re oll a zo en ti.\n16 « Evel-se, ra skedo ho sklêrijenn dirag an dud, hag o weled ar vad a rit e rento ar re-mañ gloar da Zoue ».\n17 — « N’it ket da gredi e vefen deuet da ziskar al Lezenn hag ar Brofeted , n’on ket deuet d’o diskar med d’o feurechui.\n18 « Rag e gwirionez m’hel lavar deoh, keid ha ma pado an neñv hag an douar, na pik, na lizerenn ne vo lamet kuit euz al Lezenn, ken na vo sevenet pep tra.\n19 « An hini a dorro unan euz an disterra gourhemennou, hag a zougo ar re all da ober kemend-all, a vo laket e-touez ar re zisterra e Rouantèlèz Doue. Med an hini a heuill anezo hag a zoug ar re all d’o heulia, hennez a vo laket uhel e Rouantèlèz Doue.\n20 « M’hel lavar deoh, ma n’eo ket brasoh ho justis eged hini ar Farizianed hag ar Skribed, ne antreoh ket e Rouantèlèz Doue.\n21 « Klevet ho-peus ez eus bet lavaret d’on tud koz : Ne lazi ket ; an hini a lazo e-no da respont dirag al lezvarn.\n22 « Mad, m’hel lavar deoh, an neb en em lakay e kounnar a-eneb d’e vreur a yelo dirag ar barner. An hini a lavaro gwall gomzou d’e vreur, a yelo dirag ar Huzul-Braz. Kement hini a lavaro malloz d’e vreur a yelo d’an tan goude e varo.\n23 « Pa vezi o vond da gas eur prov d’an aoter, ma teu da zoñj dit e-neus da vreur eun dra bennag a-eneb dit, 24 lez aze da brov, ha kee da genta d’en em gleved gantañ. Goudeze, deus da rei da brov.\n25 « Pa ’z ez d’al lezvarn gand da enebour, hast buan en em gleved gantañ, e-pad ma vezi gantañ oh ober hent, gand aon da veza laket gantañ etre douarn ar barner, a lakaio krog ennout, ha da veza taolet er prizon.\n26 « M’hel lavar dit, ne zeui ket er-mêz a-raog beza paeet ar gwenneg diweza.\n27 « Klevet ho-peus ez eus bet lavaret d’on Tadou: Na rit ket avoultriaj, 28 med me a lavar deoh : an neb a daol sellou a hoant war eur vaouez, e-neus dija greet ganti ar pehed en e galon.\n29 « Ma ra dit da lagad dehou koueza er pehed, tenn anezañ ha taol anezañ pell diouzit. Gwelloh eo dit koll eul lagad pe unan euz da izili, eged na ve kastizet da gorv a-béz e-pad an oll amzer.\n30 « Ma ra da zorn dehou dit koueza er pehed, troh anezañ, ha stlap anezañ pell diouzit. Gwelloh eo dit koll unan euz da izili, eged na ve kastizet da gorv a-béz e-pad an oll amzer.\n31 « Lavaret ez eus bet ive : An hini a gas kuit e wrég a dle rei dezi eur skrid a zilez. 32 Med me ’lavar deoh : An neb a gas kuit e wrég, nemed ha serh 29#sdendnote10sym" name="sdendnote10anc"> e vije, a boulz anezi d’an avoultriaj. Hag an neb a zimez d’eur vaouez dilezet a zo avoultrer.\n33 « Klevet ho-peus ez eus bet lavaret d’on Tadou : Ne ri ket touadennou faoz ; gra ar pez az-peus prometet da Zoue. 34 Med me ’lavar deoh chom hep toui e doare e-béd, na dre an neñv a zo tron Doue, 35 na dre Jeruzalem a zo kêr ar Roue braz.\n36 « Na dou ket kennebeud war da benn da unan, n’az-peus ket an disterra galloud war da vleo da zigas anezo gwenn pe zu.\n37 « Lavarit hepkén : Ya, mar d-eo ya ! Nann, mar d-eo nann ! Ar pez a lavarer ouspenn a zeu a-berz an droug-spered.\n38 « Gouzoud a rit e veze lavaret : Lagad evid lagad, dant evid dant.\n39 Me ’lavar deoh chom heb enebi ouz an dén fallagr ; er hontrol, tro da jod kleiz ouz an hini a sko ganit war da jod dehou.\n40 « Ma fell dezañ ober prosez dit evid kaoud da zae, lez gantañ ive da vantell. 41 Ma teu unan bennag da ober dit mond gantañ e-pad eun hanter leo, chom gantañ e-pad eul leo penn-da-benn.\n42 « Ro d’an neb a houlenn. Na dro ket kein d’an hini a houlenn diganit presta dezañ.\n43 « Klevet ho-peus e veze lavaret : Karit ho nesa ha kasait hoh enebour. 44 Med me ’lavar deoh : Karit hoh enebourien, pedit evid ar re ho-peus da houzañv ganto, 45 evid beza evel-se gwir vugale d’ho Tad euz an neñv, Eñ hag a ra d’e heol para war an dud fall koulz ha war ar re vad, ha d’ar glao koueza war an dud a zo santel koulz ha war ar re n’int ket.\n46 « M’ho-peus karantez evid ar re ho kar, peseurt digoll a hellfeh da hortoz ? 47 Ma ne zaludit nemed ho preudeur, petra a zisheñvel a rit ? Ar bayaned zokén a ra kemend-all. 48 Ra vo parfet ho madèlèz evel m’eo parfet ho Tad hag a zo en neñv ».


(Adkaset eus Kuba (Stad))\nKuba (Cuba e yezh ar vro, distaget /kouba/) zo ur republik dizalc'h er Mor Karib, en Amerika. Enez Kuba a ya ouzh hec'h ober, hag un nebeud inizi nes, an hini vrasañ eo Isla de la Juventud. En hanternoz dezhi emañ Stadoù-Unanet Amerika ha Bahamas. Er c'hornôg emañ Mec'hiko, er c'hreisteiz an Inizi Cayman ha Jamaika, er gevred emañ enez Hispaniola, div stad enni: Haiti hag ar Republik Dominikan. La Habana eo ar gêr-benn. Ul lodennig vihan, Guantánamo, a zo dalc'het gant ar Stadoù-Unanet o deus ur bon arme eno.\n2 Proviñsoù Kuba\n5 Tud dibar\n5.1 C'hoarierion echedoù\nLa Habana, ar gêr-benn, porzh-mor en hanternoz\nSantiago de Cuba, e reter an enez\nCienfuegos, e kreisteiz an enez\nProviñsoù Kuba[kemmañ | kemmañ ar vammenn]\nGwelout Proviñsoù Kuba.\nDizoloet e voe an enez gant Kristof Kolomb, ha kemeret an enez en anv rouaned Spagn. Distrujet e voe an Indianed war zigarez deskiñ dezho pediñ ha labourat. Degaset e voe sklaved eus Afrika da zifraostañ ha da c'hounit sukr ha kafe.\nE 1898 en em savas an enez a-enep yev mistri Madrid, ha brezel kriz a voe. Dont a reas an Amerikaned, en anv ar Frankiz, da sikour reiñ lamm d'ar Spagnoled, gant ar soñj da lakaat o c'hrabanoù war ar vro (kemend-all a raent ahont er Filipinez).\nKan broadel Kuba eo la Bayamesa\nC'hoarierion echedoù[kemmañ | kemmañ ar vammenn]\nPolitikerien[kemmañ | kemmañ ar vammenn]\nE Kuba eo e kaver bihanañ evn ar bed : Kolibri Elena a vez graet anezhañ (Mellisuga helenae). 5 pe 6 santimetr hed eo ha pouezañ a ra eus 1,6 da 1,9 gramm.\nAdtapet diwar « https://br.wikipedia.org/w/index.php?title=Kuba&oldid=1907023 »\nKemmoù diwezhañ degaset d'ar bajenn-mañ d'an 17 Gou 2021, da 16:43.


Pajenn:Marigo - Buez ar Saent.djvu/54 - Wikimammenn\nPajenn:Marigo - Buez ar Saent.djvu/54\nVerzer, a existas en e Ene un devotion hac ur fervor quer bras, ma voe divarneuse un exempl a bep seurt vertuziou, ha dre ar studi a reas, epad pemp bloaz, eus ar Scritur Sacr, en em rentas capabl da instrui ar bobl, ha da anflami ar c’halonou. Goudese en em rentas Religius en ur Gouent e Provanç, e pelec’h e teuas, souden dre e humilite ha dre e vortification, da veza ur sujet a admiration d’an oll Religiuset. Daou vloaz goude m’en devoa graet profession, e rencas distrei da Rom, c’hoant e devise echui eno e vuez, mæs ar Pap Vitalin pehini a aznaye e vertuz, a ordrenas dezâ distrei da Vro Saus.\nDre an urz-se a roe dezâ Viquel Jesus-Christ, e comprenas e voa volontez Doue e labourse evit silvidiguez tud e vro. Na zaleas quet d’en em renta d’y hac en em lacât a eureu e Couent Sant Augustin, er Guær a Gautorbery. O veza bet choaset souden evit Superior, e vele gant poan ar fautou a ree ar Religiuset a enep cals a poènchou eus ar reglen ; cousgoude cunduet dre Speret an Autrou Doue, n’o reprenas nemet dre e exempl, dre e fidelite da viret e-unan quement tra a oa ordrenet dre an Urz. Ur voyen quen douç a c’houneas calonou an oll ; hac, e neubeutoc’h evit dapu viz, e voe guelet e touez an oll Religiuset, ur fidelite ponctuel e pep tra, hac ur fervor admirabl.\nEvit proculi mui-oc’h muy gloar Doue, dre e Religiuset Santel, a reas sevel, e Bro Saus, diou Gouent, e pere dre e exempl ha dre e instructionou e furmas un nombr bras a Sænt evit an Eê. An Ofiç divin a vige celebret en e Gouènchou gant ur vodesti, un devotion, hac ur vajeste pehini a ree enor d’ar Religion, hac a inspire d’an oll ur respet hac un devotion vrâs.\nBiscoas ne voe guelet den sourciussoc’h evitàn da orni an Ilisou gant an oll magnifiçanç possubl. Ober a reas dont Micherourien habil eus a Rom hac eus a Franç evit labourat var an Ilisou ; o decori a eureu c’hoas gant ar Relegou Santel, a bere e reas presant dezâ ar Pap, evit recompansi e zevotion hac e zèl da orni an Templ santel.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/54&oldid=134656 »\nKemmoù diwezhañ degaset d'ar bajenn-mañ d'an 9 Eos 2018, da 21:21.


Pajenn:Al Lae - Bilzic.djvu/95 - Wikimammenn\nPajenn:Al Lae - Bilzic.djvu/95\nholl Vretoned o deus hi kavet er c’havell, en pehini int bet luskellet gant kroz ar mor lia kanaouenn an aveliou.\nAr merc’hed ’ta a oa eno en de-se, brao ral, en disheol, oc’h ober stamm, o wriat, o kôzeal, o vesa o bugale. Izabel a oa chomet er gêr : redek a rê he lijou (liziou); he ôtre he devoa roet d’he bugale da vont da c’hoari gant ar re all, ha Bilzig, Madelen, Yannig ha Katellig, o fevar en trêz. Pôtred ha pôtrezed ar bourk holl emaint, war an drêzenn, o labourat, o c’houezi tre ma c’hallont, evit sevel tour pe gastell, sterna lestr pe vag a-rôk ar gourlenn.\nEn de-se, rust ar mor, mareou bras anei, ar vugale ’ta a oa eno unanet’ a-rôk ar gourlenn, eur pennad mad a-rôk, ha paliou, marriou, pigellou da doulla, ha da sevel, da gempenn, da benta tier, touriou, bagou ha lislri. Kalet eno e laboured, ive e ragached.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/95&oldid=118953 »


Buhez ar Sent/1912/Anton Neyrot - Wikimammenn\nBuhez ar Sent/1912/Anton Neyrot\n◄ An den eürus Herman-Jozef Anton Neyrot Leon ar Bras ►\nAnton Neyrot a deuas er bed en Rivoli, en eskopti Turin. Yaouank-flamm oa c’hoaz pa c’houlennas digemer en manati Sant-Mark, en Florans, renet ken mat, en amzer-ze, gant sant Antonin.\nPrest goude bezan grêt e dri le, e oe kaset d’ar Sisil hag e tigouezas gantan bezan tapet gant eun toullad laeron-vor a gasas anezan da Dunis. Ar paourkez den n’en devoe ket a nerz awalc’h da anzao e fe ; dont a reas, zoken, da nac’h Jezuz-Krist evit heuilh relijion Mahomet.\nPevar miz a oa e oa en e bec’hed, pa deuas Doue da gemer true outan ha da rei d’ezan eur c’hras nerzus awalc’h d’e dennan dioutan.\nGoude bezan gwennaet diou wech e ene en zakramant ar binijen, hag e vaget diou wech en zakramant an ôter, ec’h eas, gwisket gantan saë wenn e Urz, da gaout roue Tunis. Dirakan ha dirak eur bobl bras divent, Anton a ziskuilhas e fazi, a anzavas ne oa nemet ar relijion gristen da vezan gwir, hag a gomzas eus Jezuz-Krist en eun doare helavar meurbed.\nAr roue a glaskas, dre gaer ha dre heg, ober d’ezan dizrei war ar pez en devoa lavaret. Mes ar merzer a zalc’he start. Kaset e oe d’ar prizon ; epad tri devez e teuas tud, heb ehan, da glask e drec’hi ; mes ar merzer eo a oe trec’h. Kristenien a gave an tu da gas aluzennou d’ezan ; o rei a rê d’ar beorien, ha gant bara ha dour eo e vage e gorf a-benn e varo.\nD’ar bempvet devez, ar barner a lakas e dennan eus e brizon hag e zigasas dirakan ; dre ne gave tu ebet d’e blegan, e roas urz da derri e izili outan a dôliou mein.\nKaset e oe war dachen e verzerenti. Eno, soudard kalonek Jezuz-Krist a goue d’an daoulin, a zav e zaouarn etrezek an nenv, a bed, hag er stumm-ze e oe flastret e gorf, d’an 10 a viz meurz 1460.\nAr Vuzulmaned a stlapas e relegou war eun tantad, mes ar flamm ne rejont nemet o lipat. Marc’hadourien eus Jen hag a oa neuze en Tunis o frenas hag o c’hasas gante d’o bro. Gloar ar miraklou a deuas c’hoaz da greski endro d’eze gloar ar verzerenti.\nAr pab Klemant X a roas urz da lavaret ofis hag oferen an den eürus.\nE bardon a ve grêt en Rivoli, bep bla, d’an eil zul goude Pask, hag ar pez a gaer a zo da welet eno, eo gwelet epad ar prosesion, kerent ar zant, eur c’hant bennak aneze c’hoaz, o vale war-lerc’h e skeuden, gwisket en du, peb a c’holaouen gante en o dorn.\nAr beleg a zo savet uhel, ha, seul uhel eo savet, seul brasoc’h pa goue e ve e lamm. Pa gouezas an Ele, e kouezjont evit biken, rak evite n’eus pardon ebet.\nPa goue eur beleg, e c’hall en em zevel c’hoaz, pa gar, abalamour m’eo divent trugare an Otrou Doue en kenver an dud ; mes abaoue lamm Santan, a gouezas evel an tân eus barr an nenv, n’eus lamm ebet hag e c’hellfed da lakat kenver-ouz-kenver gant hini ar beleg.\nPa goue eur beleg, an drouz a ra e lamm a zo gouest da rei da gredi e koue an holl veleien, rak an dud fallakr, dal ma kavont an tu, e ve mall gante youc’hal : « Setu aze petra eo ar veleien ! » Petra lavarfec’h eus eun divroad hag, o tremen dre Zantez-Anna-Wened, en defe gwelet eno eun den dall, hag a yafe goude da lavaret d’e genvroïz n’eus nemet tud dall en Bro-Wened ; ha, war digare m’eo-bet laeret en Landreger, a lavarfe goude n’eus nemet laeron en Bro-Dreger ? Lavaret a rafec’h, ha ne vefe ket re abred, eo diskiant an den-ze o varn kemend-all a dud diouz daou zen hepken. Setu penôs, koulskoude, e varner ar veleien. alïes awalc’h. Ha p’eo gwir e rêr kement a drouz endro da fazi eur beleg, an dra-ze a ziskoue pegen bras santelez a glasker digant an dud konsakret da Zoue, hag a ro da anaout pegen gwenn eo saë an Iliz, pa dôler evez, ken buhan ha ma rêr, eus an disteran pik du a ve warni.\nPa goue eur beleg, dever ar gristenien eo koach anezan ha pedi evitan. Beleien fall zo bet hag a vezo. Etouez an daouzek beleg beleget gant Jezuz-Krist, e oa unan. Mes n’eo ket o tispenn saë ar re zo dianket eo e lakfomp aneze war an hent mat, o koach aneze eo, kentoc’h. Sant Loeiz a lavare : « Ma welfen, Doue ra viro, eur beleg o koll e enor, e kemerfen ma mantel a roue d’e c’holo. ».\nAdtapet diwar « https://br.wikisource.org/w/index.php?title=Buhez_ar_Sent/1912/Anton_Neyrot&oldid=36540 »\nKemmoù diwezhañ degaset d'ar bajenn-mañ d'an 19 Mez 2012, da 09:06.


Pajenn:Le Gonidec - Bibl Santel pe Levr ar Skritur Sakr, eil levr.djvu/129 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/129\nha na zihunin̄t két, émé ar roué en deûz da hanô Aotrou ann arméou.\n58. Ével-henn é lavar Aotrou ann arméou : Muriou lédan Babilon a vézô diskaret bétég hô diazez : hag hô fersier ken uc’hel a vézô dévet ; hag ôberiou kémen̄d all a boblou hag a vrôadou a vézô kaset-da-gét, ha dévet, ha bévézet.\n59. Gér a c’hourc’hémennaz Jérémias ar profed, da Zaraias, mâb Nérias, mâb Maasias, p’az éa gan̄t Sédésias, roué Juda, da Vabilon, er pévaré bloaz eûz hé rén ; hôgen Saraias a oa unan eûz ar ré gen̄ta eûz ar proféded.\n60. Ha Jérémias a skrivaz enn eul levr ann holl zroug a dlié da c’hoarvézout war Vabilon ; kémen̄d a oa bét skrivet a-éneb Babilon.\n61. Ha Jérémias a lavaraz da Zaraias : Pa vézi deûet da Vabilon, hag ez pézô gwélet, hag ez pézô lennet ann holl c’hériou-man̄,\n62. É liviri : Té, Aotrou, eo éc’h eûz komzet oud al léac’h-man̄ évid hé zispenna ; évit na choumô enn-han̄ na dén ha loen, ha ma teûi da eunn distrô peûr-baduz.\n63. Ha p’az pézo peûr-lennet al levr-man̄, é stagi out-han̄ eur méan, hag é taoli anézhan̄ é-kreiz ann Eufratez.\n64. Hag é liviri : Ével-sé é vézô gwélédet Babilon, ha na zavô mui a zindân ann an̄ken a zigasinn war-n-ézhi ; hag hi a vézô kaset-da-gét. Bétég-henn éma gériou Jérémias.\nJéruzalem a zô grounnet ha kéméret gan̄t Nabukodonosor.\n1. Sédésias en dôa eur bloaz war-n-ugen̄t pa zeûaz da réni ; hag unnék vloaz é rénaz é Jéruzalem ; hé vamm a oa hanvet Amital, merc’h Jérémias, eûz a Lobna.\n2. Hag hén̄ a réaz ann drouk dirâg ann Aotrou, é kémen̄d ha m’en dôa gréat Joakim,\n3. O véza ma oa frouden ann Aotrou war Jéruzalem ha war Juda, kén n’en dévijé hô distolet a zira-z-han̄ : ha Sédésias en em zavaz a-énep roué Babilon.\n4. Hôgen enn naved bloaz eûz hé rén, enn dékved mîz, enn dékvez deiz eûz ar mîz, chétu pétrâ a c’hoarvézaz : Nabukodonosor, roué Babilon, hén̄ hag hé holl armé, a zeûaz a-énep Jéruzalem ; hag hî a c’hrounnaz anézhi, hag a zavaz kestel war hé zrô.\n5. Hag ar géar a oé grounnet bétég ann unnékved bloaz eûz a rén Sédésias.\n6. Hôgen er pévaré mîz, enn naved deiz eûz ar mîz, é krôgaz ann naounégez é kéar ; ha na oa mui a voéd évit tûd ar vrô.\n7. Ha pa oé gréat eunn difreûz é kéar, ann holl vrézélidi a déc’haz, hag a iéaz er-méaz eûz a géar a-zoug ann nôz, dré hen̄t ar porz a zô étré diou vur, hag a gâs da c’harz ar roué (râg ar C’haldéed a c’hrounné kéar trô-war-drô) ; hag hî a iéaz-kuît dré ann hen̄t a gâs d’ann distrô.\n8. Hôgen armé ar C’haldéed a iéaz war-lerc’h ar roué ; hag hî a bakaz Sédésias enn distrô a zô war harz Jériko ; hag ar ré holl a oa gan̄t-han̄ a déc’haz diout-han̄.\n9. Goudé m’hô dôé kéméret ar roué, é kaschon̄t anézhan̄ da roué Babilon, é Réblata a zô é brô Émat, hag hén̄ a varnaz anézhan̄.\n10. Ha roué Babilon a lékéaz laza mipien Sédésias dira-z-han̄ ; lakaad a réaz ivé laza holl brin̄sed Juda é Réblata.\n11. Hag hén̄ a dennaz hé zaoulagad da Zédésias, hag a chadennas anézhan̄ : ha roué Babilon hér c’hasaz da Vabilon, hag hel lékéaz enn eur vac’h bété deiz hé varô.\n12. Hôgen enn naon̄tékved bloaz eûz a rén Nabukodonosor, roué Babilon, er pempved mîz, enn dékved deiz eûz ar mîz, é teûaz Nabuzardan, prin̄s ann armé, péhini a c’hourc’hémenné é Jéruzalem dré urs roué Babilon.\n13. Hag hén̄ a zévaz tî ann Aotrou, ha tî ar roué, hag holl diez Jéruzalem, hag ann holl diez vrâz.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/129&oldid=162475 »\nKemmoù diwezhañ degaset d'ar bajenn-mañ d'an 17 Mae 2020, da 15:32.


Bibl/Levr Néhémias - Wikimammenn\nL. Prud’homme, 1866 (Levr kentañ Eil levr, p. 550-580)\n◄ Esdras. Levr ken̄ta Levr Néhémias. Ann eil eûz a Esdras Levr Tobias ►\nANN EIL EUZ A ESDRAS.\nGlac’har Néhémias ; hé béden da Zoué.\n1. Geriou Néhémias, mâb Helc’hias. Ha c’hoarvézet eo bét é miz kasleu, enn ugen̄tved bloaz, pa édonn é kastel Susis.\n2. Hanani, unan eûz va breûdeûr, a zeûaz, hén̄ ha tûd eûz a Juda ; ha me a c’houlennaz kélou digan̄t-hô eûz ar Iuzevien a oa choumet goudé ar sklavérez, hag a oa c’hoaz béô, ha diwar-benn Jéruzalem.\n3. Hag hî a lavaraz d’in : Ar ré a zô choumet goudé ar sklavérez, hag a choum c’hoaz er vrô, a zô enn eur c’hlac’har vrâz, hag enn eunn dismégan̄s vrâz ; mûr Jéruzalem a zô freûzet, hag hé fersier a zô bét dévet gan̄d ann tân.\n4. Pa gléviz ar geriou-zé, éc’h azéziz, é wéliz, hag é riz kaon̄ é-pâd meûr a zervez ; iuna a rîz, hag é pédiz dirâk Doué ann én̄v.\n5. Hag é liviriz : Mé az péd, Aotrou Doué ann én̄v, té péhini a zô brâz hag estlammuz, té péhini a vîr da gévrédigez ha da drugarez é-kén̄ver ar ré az kâr hag a vîr da c’hourc’hémennou ;\n6. Ra zélaouô da ziskouarn, ha ra zellô da zaoulagad, évit ma klevi péden da zervicher, ar béden a rann hiriô dira-z-oud nôz-deiz, évit bugalé Israel da zervicherien. Mé a anavez ar béc’héjou hô deûz gréat bugalé Israel enn da énep ; mé ha tî va zâd hon eûz péc’het.\n7. Touellet omp bét gan̄d ann didalvédigez, ha n’hon eûz két miret da c’hourc’hémennou, ha da lidou, ha da varnédigézou, hervez ma éc’h eûz hô gourc’hémennet da Voizez, da zervicher.\n8. Az péz koun eûz ar gér éc’h eûz rôet da Voizez da zervicher, ô lavarout : Pa hô pézô torret va lézen, mé hô skiñô é-mesk ar boblou :\n9. Ha mar tistrôit étrézég enn-oun, ha mar mirit va c’hélennou, ha mar sévénit anézhô, ha pa vec’h bét kaset bété penn ar béd, mé hô strollô ac’hanô, hag hô tigasô d’al léac’h em eûz dilennet évit ma choumché énô va hanô.\n10. Hag ar ré-man̄ eo da zervicherien, ha da bobl, éc’h eûz dasprénet gan̄d da c’halloud brâz, ha gan̄d da zourn kré.\n11. Mé az péd, Aotrou, bézet évésiek da skouarn da béden da zervicher, ha da béden da zervicherien, péré a zouj da hanô ; ha rén hiriô da zervicher, ha rô d’ézhan̄ trugarez dirâg ann dén-zé : râk mé a oa kôper ar roué.\nNéhémias a zistrô da Jéruzalem, hag a laka da zével hé muriou.\n1. Hôgen é mîz Nisan, enn ugen̄tved bloaz eûz ar roué Artaksersez, é oé kaset gwîn dirâg ar roué : ha mé a géméraz ar gwîn, hag her rôaz d’ar roué ; ha mé a oa ével eun̄n dén doaniet dira-z-han̄.\n2. Hag ar roué a lavaraz d’in : Pérâg ef-hén̄ kenn trist da zremm, pa n’az kwélann két klan̄v ? Né két kémen̄t-sé enn-aner ; hôgen na ouzoun két pétrâ a zô enn da galoun. Ha mé em bôé eunn aoun vrâz-meûrbéd :\n3. Hag é liviriz d’ar roué : O roué, bév da vikenn : pérâg na vé két trist va dremm, pa eo dizud ar géar m’éma enn-hi bésiou va zadou, ha pa eo bét dévet hé fersier gan̄d ann tân.\n4. Hag ar roué a lavaraz d’in : Pétrâ a c’houlennez-té digan-én̄ ? Hag é pédiz Doué ann én̄v ;\n5. Hag é liviriz d’ar roué : Mar kâv mâd ar roué, ha mar d-eo hétuz da zervicher dira-z-oud, va c’hâs d’ar Judéa, da géar bésiou va zadou, évit ma savinn anézhi a névez.\n6. Hag ar roué a lavaraz d’in, hag ivé ar rouanez péhini a oa azézet enn hé gichen : Pégeid amzer é vézi-dé enn hen̄t, ha peûr é tistrôi ? Hag ar roué her c’havaz mâd, hag a gasaz ac’hanoun, goudé m’am bôé merket d’ézhan̄ ann amzer.\n7. Ha mé a lavaraz c’hoaz d’ar roué : Mar kav mâd ar roué, rôet d’in lizéri évid ann duged eûz ar vrô enn tû all d’ar ster, évit ma lézin̄t ac’hanoun da dréménout, kén na vézinn éat er Judéa :\n8. Hag ivé eul lizer évid Asaf, diwaller koat ar roué, ma rôi d’in koat évit ma hellinn gôlei dôriou touriou ann tî, ha muriou kéar, hag ann tî é péhini éz inn. Hag ar roué hen aotréaz d’in, ô véza ma oa mâd dourn va Doué war-n-oun.\n9. Ha mé a iéaz da gavout duged ar vrô enn tû all d’ar ster, hag é rôiz d’ézhô lizéri ar roué. Hôgen ar roué en dôa kaset gan-én̄ prin̄sed, tûd-a-vrézel, ha marc’heien.\n10. Pa glévaz kémen̄t-sé Sanaballat ann Horonitad, ha Tobias ar servicher hag ann Ammonitad, é oen̄t glac’haret-brâz, ô véza ma oa deûet eunn dén a glaské eûr-vâd bugalé Israel.\n11. Ha mé a iéaz da Jéruzalem, hag a choumaz énô a-héd trî dervez.\n12. Ha mé a zavaz a-héd ann nôz, ha nébeûd a dûd gan-én̄ ; ha na liviriz da zén ar péz en dôa lékéat ann Aotrou em penn da ôber é-kén̄ver Jéruzalem ; ha né oa énô marc’h é-béd gan-én̄, néméd ann hini war béhini é oann azézet.\n13. Ha mé a iéaz héd ânn nôz dré zôr ann draon̄ien, ha dirâk feun̄teun ann aer, hag é-tal pors ann teil, hag é selliz out mûr Jéruzalem a oa diskaret, hag oud hé fersier a oa dévet gan̄t ann tân.\n14. Neûzé éz iz ac’hanô da borz ar feun̄teun, ha da zân-dour ar roué ; ha na oa két énô a léac’h évit treûzi gan̄d ar marc’h war béhini édoun azézet.\n15. Hag é piñiz, en̄dra ma oa c’hoaz nôz, dré ar froud, hag é selliz oud ar vûr, hag é teûiz adarré da borz ann draon̄ien, hag é tistrôîz.\n16. Koulskoudé pennou-kéar na wien̄t két péléac’h é oann éat, na pétrâ a réann ; ha bété neûzé n’em bôa disklériet nétrâ d’ar Iuzevien, na d’ar véleien, na d’ar ré vrâz, na da bennou-kéar, na d’ar ré all péré a réné al labour :\n17. Hag é liviriz d’ézhô : C’houi a anavez ar c’hlac’har é péhini émomp, dré ann abek ma eo dizud Jéruzalem, ha ma eo bét dévet hé fersier gan̄d ann tân : deûit, ha savomp a névez muriou Jéruzalem, évit na vézimp mui er vézégez.\n18. Ha me a rôaz da anaout d’ézhô pénaoz dourn va Doué a oa bét mâd em c’hén̄ver, hag ar geriou en dôa lavaret ar roué d’in, hag é liviriz dézhô : Déomp, ha savomp a névez ar muriou. Hag hô daouarn a grévaaz er mâd.\n19. Pa glévaz kémen̄t-sé Sanaballat, ann Horonitad, ha Tobias ar servicher, ann Ammonitad, ha Gosem ann Arabiad, é réjon̄t goab ac’hanomp, é tisprizchont ac’hanomp, hag é léverchon̄t : Pétrâ a rît-hu azé ? Ha na zispac’hit-hu két oud ar roué ?\n20. Ha mé a respoun̄taz hag a lavaraz d’ézhô : Doué ann én̄v eo a gen-nerz ac’hanomp, ha ni a zô hé zervicherien ; déomp, ha savomp a névez ar muriou ; hôgen c’houi n’hoc’h eûz na lôd, na gwîr, na koun é Jéruzalem.\nNivérérez ar ré a zaô a névez muriou Jéruzalem.\n1. Neûzé Éliasib, ar bélek-brâz, a zavaz, hag hé vreûdeûr ar véleien, hag é savchon̄t porz ann dén̄ved ; hé san̄téla a réjon̄t, hag é savchon̄t hé fersier, ô san̄téla anézhô, bété tour ar c’han̄t ilinad, bété tour Hananéel.\n2. Ha war harz d’ézhan̄ é labouraz mipien Jérikô ; hag ivé enn tû all Zac’hur, mâb Amri.\n3. Hôgen mipien Asnaa a zavaz porz ar pésked : hé dei a réjon̄t hag é lékéjon̄t out-han̄ stalafiou, ha potennou, ha barrou. Ha Marimut, mâb Urias, mâb Akkus, a labouraz enn hô c’hichen.\n4. Hag enn hé gichen é labouraz Mosollam, mâb Barac’hias, mâb Bésézébel ; hag enn hô c’hichen, Sadok, mâb Baana.\n5. Ha mipien Tékua a labouraz é-kichen ar ré-man̄ ; hôgen ar ré vrâz anézhô na fellaz két d’ézhô pléga hô gouzoug da labour hô Aotrou :\n6. Ha Joiada, mâb Faséa, ha Mosollam, mâb Bésodia, a zavaz ar porz kôz : hé dei a réjon̄t, hag é lékéjon̄t out-han̄ stalafiou, ha potennou, ha barrou.\n7. Ha Meltias ar Gabaonit, ha Jadon ar Méronatit, péré a oa eûz a C’habaon hag eûz a Vasfa, a labouraz é-kichen ar ré-man̄, dirâk tî ar réner a oa enn tû all d’ar ster.\n8. Hag enn hé gichen é labouraz Éziel, mâb Araia, ann orféber ; hag é-kichen hé-man̄ é labouraz Ananias, mâb eul louzaouer ; hag hî a lézaz Jéruzalem bété mûr ar ru vrâz.\n9. Hag enn hé gichen é labouraz Rafaia, mâb Hur, prin̄s eur pann eûz a Jéruzalem.\n10. Hag enn hé gichen é labouraz Jédaia, mâb Haromaf, hag é-kén̄ver hé dî ; hag é-kichen hé-man̄ é labouraz Hattus, mâb Hasébonias.\n11. Mélc’hias, mâb Hérem, hag Hasub, mâb Fahat-Moab, a zavaz ann han̄ter eûz a eur ru, ha tour ar fourniou.\n12. Hag é kichen hé-man̄ é labouraz Sellum, mâb Alohez, prin̄s eunn han̄ter bann eûz a Jéruzalem, hén̄ hag hé verc’hed.\n13. Hanun ha tûd Zanoé a zavaz porz ann draon̄ien ; hé zével a réjon̄t hag é lékéjon̄t out-han̄ stalafiou, ha potennou, ha barrou, hag ivé mil ilinad a vûr bété porz ann teil.\n14. Melc’hias, mâb Réc’hab, prin̄s eûz a bann Bétac’haram, a zavaz porz ann teil ; hé zével a réaz hag é lékéaz out-han̄ stalafiou, ha potennou, ha barrou.\n15. Sellom, mâb Kolhoza, prin̄s pann Masfa, a zavaz porz ar feun̄teun : hé zével a réaz, hé dei a réaz hag é lékéaz out-han̄ stalafiou, ha potennou, ha barrou, hag ivé muriou al lenn hanvet Siloé, a-héd garz ar roué bétég ann dérésiou dré béré é tiskenneur eûz a géar David.\n16. Goudé hé-man̄ é labouraz Néhémias, mâb Azbok, prin̄s ann han̄ter eûz a bann Betsur, bété war-harz béz David, ha bétég al lenn a oa bét gréat gan̄d eul labour brâz, ha bété tî ar c’hréou.\n17. Goudé hé-man̄ é labouraz al Lévited, ha Réhum, mâb Benni : ha goudé hé-man̄ Hasébias, prin̄s han̄ter bann Seila, enn hé bann hé-unan.\n18. Goudé hé-man̄ é labouraz hé vreûdeûr, ha Bavai, mâb Énadad, prin̄s han̄ter bann Seila.\n19. Hag enn hé gichen é labouraz Aser, mâb Josué, prin̄s Masfa, hag é savaz eunn eil ven̄t, râg-énep da gréac’h ar c’horn kré.\n20. Goudé hé-man̄ é labouraz Barac’h, mâb Zac’hai, war eunn eil rann, adalég ar c’horn, bété dôr tî Eliasib, ar bélek-brâz.\n21. Goudé hé-man̄ é labouraz Mérimut, mâb Urias, mâb Hakkus, war eunn eil rann, adalek dôr tî Éliasib, bété penn tî Éliasib.\n22. Goudé hé-man̄ é labouras ar véleien, péré a oa é kompézennou ar Jourdan.\n23. Goudé hé-man̄ é labouraz Ben̄jamin hag Hasub é-kén̄ver hô zî : ha goudé hé-man̄ é labouraz Azarias, mâb Maasias, mâb Ananias, é kén̄ver hé dî.\n24. Goudé hé-man̄ é labouraz Bennui, mâb Hénadad, eunn eil ven̄t, adalek tî Azarias bétég ann distrô, ha bétég ar c’hon̄.\n25. Falel, mâb Ozi, oud ann distrô hag ann tour a zâv eûz a dî uc’hel ar roué, da lavaroud eo a-héd porched ar vâc’h. Goudé hé-man̄ Fadaia, mâb Faros.\n26. Hôgen ann Natinéed a choumé é Ofel bété râg-énep da borz ann doureier, war-zû ar sâv-héol, ha bétég ann tour péhini a oa war ziavéaz.\n27. Goudé hé-man̄ é labouraz mipien Tékua eunn eil ven̄t dirâg, adaleg ann tour brâz a oa war ziavéaz, bété mûr ann templ.\n28. Hôgen ar véleien a labouraz ouc’h-kréac’h, adaleg porz ar c’hézek, pép-hini dirâg hé dî.\n29. Goudé ar ré-man̄ é labouraz Sadok, mâb Emmer, dirâg hé dî. Ha goudé hé-man̄ é labouraz Sémaia, mâb Séc’hénias, diwaller pors ar sâv-héol.\n30. Goudé hé-man̄ é labouraz Hanania, mâb Sélémias, hag Hanun, c’houec’hved mâb Sélef, eunn eil ven̄t ; ha goudé hé-man̄ é labouraz Mosollam, mâb Barac’hias, dirâk ann orféber, bété tî ann Natinéed hag ann dakonerien, war-harz porz ar varnerien, ha bété kambr ar c’hon̄.\n31. Hag a-héd kambr ar c’hon̄, hag out porz ann tropel, é labouraz ann orféberien hag ar varc’hadourien.\nÉnébourien ar Iuzévien a fell d’ézhô miroud out-hô na zavchent a névez Jéruzalem.\n1. Hôgen pa glevaz Sanaballat pénaoz é savemp ar vûr a névez, é savaz drouk-brâz enn-han̄ ; hag enn hé déarded, é réaz goab eûs ar Iuzévien ;\n2. Hag é lavaraz dirâg hé vreûdeûr, ha dirâg eul lôd brâz eûs a Zamaritaned : Pétrâ a râ ar gôz Iusévien-zé ? Hag hô lézel a rai ar boblou da ôber ? Hag hî a rai hô sakrifisou, hag hô peûr-c’hrai enn eunn dervez ? Hag hî a hellô laboura gan̄t mein, a zô bét lékéat gan̄d ann tân enn eur bern ludu ?\n3. Ha Tobias ann Ammoniad, a oa tôst d’ézhan̄, a lavaraz : Labouren̄t ; mar teû eul louarn, é lamô dreist hô mûr véan.\n4. Sélaou, hon Doué, râk goap a réer ac’hanomp (T) ; trô ann dismégan̄s war hô fenn, ha laka anézhô da véza goapéet é douar hô sklavérez.\n5. Na c’hôlô két hô fallagriez, ha na vézet két lamet hô féc’hed a zirâg da zremm, ô véza ma hô deûz gréat goab eûz al labourerien.\n6. Ével-sé é assavchomp ar vûr, hag é aozchomp anézhi holl bétég ann han̄ter, ha kaloun ar bobl en em gen̄traouaz d’al labour.\n7. Hôgen pa glevaz Sanaballat, ha Tobias, hag ann Arabied, hag ann Ammonited, hag ann Azotied, pénaoz é oa serret gouli mûr Jéruzalem, ha pénaoz éz édot oc’h aoza ann difreûzou, é savaz eunn drouk-brâz enn-hô.\n8. Hag hî en em strollaz kévret évid don̄d da stourmi out Jéruzalem, hag aoza spiou d’é-omp.\n9. Neûzé é pédchomp hon Doué, hag é lékéjomp gwarded war ar vûr nôz-deiz évid énébi out-hô.\n10. Hôgen Judas a lavaraz : Ann dougerien a zô skuîz ha kalz a brî a zô hag ével-sé na hellimp két sével ar vûr.\n11. Hag hon énébourien a lavaraz : Na wézen̄t ha na gleven̄t nétrâ, kén na zeûimp enn hô mesk, hag é lazimp anézhô, hag é lakaimp al labour da éhana.\n12. Hôgen ar Iuzevien péré a choumé é-touez ann dûd-zé, ô véza deûet, hag ô véza lavaret kémen̄t-sé d’é-omp dék kwéach, eûz ann holl lec’hiou eûz a béré é oan̄t deûet étrézég enn-omp ;\n13. É likiiz ar bobl dré ren̄kad a-héd hag adrén̄ d’ar vûr, gan̄d hô c’hlézéier, hag hô gwafiou, hag hô gwarégou.\n14. Ha goudé béza évéséet-mâd, é saviz, hag é liviriz d’ar ré vrâz, ha d’ar rénerien, ha d’ar ré all eûz ar bobl : Na spoun̄tit két ra-z-hô ; hô pézet koun pénaoz eo brâz ha galloudek ann Aotrou ; ha stourmit evid hô preûdeûr, évid hô mipien, évid hô merc’hed, évid hô kragez, hag évid hô tiez.\n15. Hôgen pa glevaz hon énébourien pénaoz é oa bét diskuliet kémen̄t-sé d’é-omp, Doué a vévézaz hô dézô. Hag é tistrôjomp holl d’ar muriou, pép-hini d’hé labour.\n16. Hag adaleg ann deiz-zé ann han̄ter eûz ann dûd-iaouan̄k en em rôé d’al labour, hag ann han̄ter all a oa daré d’ar brézel, gan̄d hô gwafiou, hô zirennou, hô gwarégou, hag hô harnézou, hag hô frin̄sed war hô lerc’h é holl dî Juda.\n17. Ar ré a zavé ar vûr, hag ar ré a sougé ar bec’hiou, hag ar ré a gargé anézhô, a réa hô labour gan̄d eunn dourn, hag a zougé hô c’hlézé gan̄d ann dourn all :\n18. Râg ar ré holl a labouré, a zougé hô c’hléze oud hô gouriz : hag hi a labouré, hag a zoné ar c’horn-boud dira-z-oun.\n19. Ha mé a lavaraz d’ar ré-vrâz, ha d’ar rénerien, ha d’ar ré all eûz ar bobl : Eul labour brâz eo hag ec’hon, ha nî a zô aman̄ a-héd ar vûr pell ann eil diouc’h égilé.\n20. E pé léac’h-bennâg ma klevet son ar c’horn-boud, rédit di étrézég enn-omp : hon Doué a stourmô évid-omp.\n21. Hôgen nî, gréomp al labour ; hag ann han̄ter ac’hanomp douget ar gwâf, adalek goulou-deiz bété ma savô ar stéred.\n22. Enn amzer-zé é liviriz ivé d’ar bobl : choumet pép-hini gan̄d hé baotr é-kreiz Jéruzalem, ma hellimp laboura nôz-deiz pép-hini d’hé drô.\n23. É-ken̄ver mé ha va breûdeûr, ha va faotred, hag ar gwarded a oa war va lerc’h, na zilézemp két hon diḻad, néméd évid en em walc’hi.\nAliou Néhémias d’ar ré binvidik.\n1. Neûzé ar bobl, hag hô gragez ar réaz klemmou brâz a-éneb ar Iuzevien hô breûdeûr.\n2. Ha lôd anézhô a lavaré : Ré a vipien hag a verc’hed hon eûz, kéméromb évit-hô évit ma hellimp dibri ha béva.\n3. Lôd all a lavaré : Gwéstlomp hor parkéier, hor gwiniennou, hag hon tiez, évit ma hor bézô éd é-pâd ann naounégez.\n4. Ha lôd all a lavaré : Emprestomp arc’han̄t évit paéa tellou ar roué, ha rôomp hor parkéier hag hor gwiniennou.\n5. Ha bréma hor c’hîg a zô ével kîg hor breûdeûr ; hag hor mipien ével hô mipien ; ha chétu é lékéomp é gwazoniez hor mipien hag hor merc’hed, ha lôd eûz hor merc’hed a zô é sklavérez, ha n’hon eûz két péadrâ d’hô daspréna ; râg hor parkéier, hag hor gwiniennou a zô é pers ar ré all.\n6. Drouk-brâz a zavaz enn-oun pa hô c’hleviz ô krôza enn doaré-zé.\n7. Ober a riz va sonj gan-en (T), hag é ten̄siz ar ré vrâz hag ar rénerien, hag é liviriz d’ézhô : Ha c’houi a gémer kampi digan̄d hô preûdeûr ? Ha mé a zavaz eur strollad brâz enn hô énep,\n8. Hag é liviriz d’ézhô : Nî, ével ma ouzoc’h, hon eûz dasprénet diouc’h hor galloud hor breûdeûr ar Iuzevien, péré a oa bét gwerzet d’ar brôadou ; ha bréma éta é werzot-hu hô preûdeûr, ha nî eo hô dasprénô ? Hag hî a davaz, ha na gavchon̄t gér é-bed da lavarout.\n9. Ha mé a lavaraz d’ézhô : Né két mâd ar péz a rit : pérâk na gerzit-hu két é doujan̄s hon Doué, gan̄d aoun na vemp tamallet gan̄d ar brôadou a zô da énébourien d’é-omp ?\n10. Mé, ha va breûdeûr, ha va faotred, hon eûz préstet da galz, arc’han̄t hag éd ; aotréid d’é-omp holl, na c’houlennimp nétrâ digan̄t-hô, ha ma lézimp gan̄t-hô ar pez a dléon̄t d’é-omp.\n11. Distaolit éta d’ézhô hiriô hô farkéier, hag hô gwiniennou, hag hô gwéz-olived, hag hô ziez ; rôit zô-kén évit-hô ar c’han̄tved eûz ann arc’han̄t, eûz ann éd, eûz ar gwîn, hag eûz ann éôl oc’h boazet da gémérout digan̄t-hô.\n12. Hag hi a lavaraz : Disteûrel a raimp d’ézhô, ha na c’houlennimp nétrâ digan̄t-hô ; ôber a raimp ével ma lévérez. Neûzé é c’halviz ar véléien, hag é likiiz anézhô da doui pénaoz é rajen̄t ével m’am bôa lavaret.\n13. Goudé-zé éc’h héjiz va askré, hag é liviriz : Ra héjô Doué ével-sé eûz hé dî hag eûz hé labouriou, kémen̄d hini ha na zévénô két ar gér-zé ; ra vézô héjet ével-sé, ha ra zeûi da véza gwân. Hag ann holl bobl a lavaraz : Amen. Hag hî a veûlaz Doué. Ar bobl a réaz éta ével ma oa bét lavaret.\n14. Hôgen adaleg ann deiz é péhini é c’hourc’hémennaz ar roué d’in ma vijenn da réner é brô Juda, adaleg ann ugen̄tved bloaz bétég ann eil ha trégon̄t eûz ar roué Artaksersez, é-pâd daouzék vloaz, mé ha va breûdeûr n’hon eûz két debret ar bara a oa dléet d’ar rénerien.\n15. Hôgen ar rénerien gen̄ta a oa bét em raok, hô dôa gwasket ar bobl, hag hô dôa kéméret digan̄t-hô daou-ugen̄t sikl bemdez war ar bara, war ar gwîn, ha war ann arc’han̄t ; hag hô ministred hô c’hargé c’hoaz. Hôgen mé n’am eûz két gréat kémen̄t-sé, ô véza ma toujann Doué.\n16. Hag ouc’h-penn-zé é labouriz évid aoza ar vûr, ha na bréniz park é-béd ; ha va holl baotred a zô en em strollet évid al labour.\n17. Ar Iuzevien hô-unan hag ar rénerien, hag hî kan̄t dén hag han̄ter-kan̄t dén, hag ar ré a oa deûet d’hor c’havout, eûz ar boblou a oa war-drô d’é-omp, a zebré out va zaol.\n18. Aozet é oa d’in bemdéz eunn éjenn, ha c’houéac’h dan̄vad eûz ar ré wella, hép nivéri ann evned ; hag eûz a zék dervez da zék dervez, é rôenn kalz a wîn, hag a draou all, pétrâ-bennâg na gémérenn nétrâ eûz a gémen̄t a oa dléet d’am c’harg, râg gwall wasket é oa ar bobl.\n19. Az péz koun ac’hanonn, ô va Doué, évid ôber trugarez em c’hén̄ver, hervez ann holl vâd em eûz gréat d’ar bobl-man̄.\nÉnébourien ar Iuzevien a glask hô spoun̄ta. Kaloun Néhémias.\n1. Hôgen pa glevaz Sanaballat, ha Tobias, ha Gossem ann Arabiad, hag hon holl énébourien, pénaoz em bôa assavet ar vûr, ha na oa enn-hi difreûz é-béd (pétrâ-bennâg n’em bôa két gellet bétég énô lakaad ar stalafiou oud ar persier) ;\n2. Sanaballat ha Gossem a gasaz étrézég enn-oun, ô lavarout : Deûz, ha gréomp kévrédigez eun eur vourc’h-bennâg eûz a gompézen Ono. Hôgen hî a venné ôber drouk d’in.\n3. Ha mé a gasaz kannaded d’ézhô, évit lavarout : Eul labour brâz a rann, ha na hellann két diskenni, gan̄d aoun na vé gréat fall, en̄dra m’az ajenn d’hô kavout, ha ma tistrôjenn aman̄.\n4. Hôgen kâs a réjon̄t étrézég enn-oun évit lavarout ann hévélep trâ a-benn péder gwéach ; ha mé a respoun̄taz bépred d’ézhô ével ar wéach gen̄ta.\n5. Neûzé Sanaballat a gasaz étrézég enn-oun évid ar bempved gwéach he baotr, gan̄d eul lizer enn hé zourn a oa skrivet ével-henn :\n6. Klevet eo bét é-touez ar boblou, ha Gossem en deûz hé lavaret, pénaoz té hag ar Iusevien a fell d’é-hoc’h en em zispac’ha, ha râk-sé eo é savez ar vûr, hag é fell d’id en em lakaad da roué war-n-ézhô ; ha dré-zé,\n7. Éc’h eûz lékéat proféded, péré a brézég diwar da benn é Jérusalem, ô lavarout : Roué eo é Judéa. Ar roué a dlé klevout kémen̄t-sé ; deûz éta bréma, évit ma en em guzulimp kévret.\n8. Ha mé a gasaz étrézég enn-hô, évit lavarout : Né két bét gréat ével ma lévérez : hôgen eûz da galoun da-unan é tennez kémen̄t-sé ;\n9. Râg ar ré-zé holl a spoun̄té ac’hanomp, ô véza ma kréden̄t pénaoz é lezchemp al labour, hag éc’h éhanchemp. Hôgen krévaad a rîz va daouarn évit kémen̄t-sé ;\n10. Hag éz îz é-kûz é tî Sémaias, mâb Dalaias, mâb Métabéel, péhini a lavaraz d’in : Kuzuliomp é tî Doué, é kreiz ann templ, ha serromp ann ôriou ; râg hî a dlé don̄t évid da laza, hag enn nôz-man̄ é teûin̄t évit da laza.\n11. Ha mé a lavaraz : Ha dén é-béd hén̄vel ouz-in a dec’h ? Ha piou ével-d-oun a iélô enn templ, hag a vévô ? N’az inn két.\n12. Hag éc’h anavéziz pénaoz n’en dôa két Doué hé gaset, hôgen pénaoz en dôa komzet ouz-in é doaré eur profed, hag é oa bét touellet gan̄t Tobias ha Sanaballat :\n13. Râg hén̄ en dôa bét arc’han̄t digan̄t-hô évit va spoun̄ta, va lakaad da béc’hi, ha kaoud drouk da rébecha d’in.\n14. Ar péz koun ac’hanoun, Aotrou, enn abek da ôberiou Tobias ha Sanaballat, hag ivé ar profed Noadias, hag ar broféded all, péré a fellé d’ézhô va spoun̄ta.\n15. Ar vûr a oé peûr-zavet er pempved deiz war-n-ugen̄t eûz a vîz Élul, a-benn daou zervez hag han̄ter-kan̄t.\n16. Pa glevaz hon holl énébourien kémen̄t-sé, ann holl boblou a oa war-drô d’é-omp a oé spoun̄tet, hag a vennaz gan̄t poell enn-hô hô-unan, hag a anavézaz pénaoz al labour-zé a oa bét gréat gan̄d Doué.\n17. Hôgen enn deisiou-zé prin̄sed ar Iuzevien a gasaz kalz a lizéri da Dobias, ha Tobias a gasaz eûz hé ré d’ézhô.\n18. Râk kalz a dûd a ioa er Judéa, péré hô dôa gréat lé d’ézhan̄, ô véza ma oa mâp-kaer da Zéc’hénias, mâb Aréa, ha m’en dôa Johanan, hé vâb, kéméret da c’hrég merc’h Mosollam, mâb Barac’hias :\n19. Hag hî a veûlé anézhan̄ dira-z-oun, hag a roé da anaout d’ézhan̄ ar péz a lavarenn ; ha Tobias a gasé lizéri évit spoun̄ta ac’hanoun.\nNivérérez ar ré a zeûaz gan̄t Zorobabel eûz ar sklavérez.\n1. Hôgen goudé ma oé peûr-zavet ar vûr, hag em bôé lékéat ann ôriou, ha lec’hiet ar borsierien, hag ar ganerien, hag al Lévited ;\n2. É rôiz va gourc’hémennou da Hanani, va breûr, ha da Hananias, prin̄s palez Jéruzalem (râg hé-man̄ a oa ével eunn dén gwirion, hag a zoujé Doué dreist ar ré all),\n3. Hag é liviriz d’ézhô : Na vézet két digoret persier Jéruzalem, kén na vézô tomm ann héol. Ha pa oan̄t c’hoaz énô, é oé serret ha prennet ann ôriou ; hag é likiiz é gward tûd Jéruzalem, pép-hini d’hé drô, ha pép-hini dirâg hé dî.\n4. Hôgen ar géar a oa éc’hon ha brâz, ha dibaot é oa ar bobl a oa enn-hi, ha né oa két savet ann tiez.\n5. Hôgen Doué a lékéaz em c’haloun strolla ar ré vrâz hag ar rénerien, hag ar bobl, évit ma niverchenn anézhô ; hag é kaviz levr nivérérez ar ré a oa piñet da gen̄ta, war béhini é oa skrivet kémen̄t-man̄ :\n6. Ar ré-man̄ eo mipien ar brovin̄s, péré a zô distrôet eûz ar sklavérez, é péhini en dôa hô c’haset Nabukodonosor, roué Babilon, hag a zô distrôet da Jéruzalem, ha d’ar Judéa, pép-hini enn hé géar.\n7. Ar ré a zeûaz gan̄t Zorobabel : Josué, Néhémias, Azarias, Raamias, Nahamani, Mardokéus, Belsam, Mesfarat, Bégoai, Nabum, Baana. Chétu nivéréréz tûd pobl Israel.\n8. Mipien Faros, daou vil daouzég hag eiz-ugen̄t.\n9. Mipien Safatia, daouzég ha triouec’h-ugen̄t.\n10. Mipien Aréa, c’houec’h kan̄t daou hag han̄ter-kan̄t.\n11. Mipien Fahatmoab, eûz a vipien Josué ha Joab, daou vil eiz kan̄t ha triouec’h.\n13. Mipien Élam, mîl pévarzék ha daouzég-ugen̄t.\n13. Mipien Zétua, eiz kan̄t pemp ha daou-ugen̄t.\n14. Mipien Zac’hai, seiz kan̄t ha trî-ugen̄t.\n15. Mipien Bannui, c’houec’h kan̄t eiz ha daou-ugen̄t.\n16. Mipien Bébai, c’houec’h kan̄t eiz war-n-ugen̄t.\n17. Mipien Azgad, daou vil daou ha c’houézég-ugen̄t.\n18. Mipien Adonikam, c’houec’h kan̄t seiz ha tri-ugen̄t.\n19. Mipien Béguai, daou vil seiz ha tri-ugen̄t.\n20. Mipien Adin, c’houec’h kan̄t pemp hag han̄ter-kan̄t.\n21. Mipien Ater, mâb Hézékias, triouec’h ha pévar-ugen̄t.\n22. Mipien Hasem, eiz ha c’houézég-ugen̄t.\n23. Mipien Bésai, pévar ha c’houézég-ugen̄t.\n24. Mipien Haref, daouzék kan̄t daouzék.\n25. Mipien Gabaon, pemzék ha pévar-ugen̄t.\n26. Mipien Bétléhem ha Nétufa, eiz ha naô-ugen̄t.\n27. Tûd Analot, eiz ha c’houec’h-ugen̄t.\n28. Tûd Bétazmot, daou ha daou-ugen̄t.\n29. Tûd Kariatiarim, Kéfira, ha Bésot, seiz kan̄t tri ha daou-ugen̄t.\n30. Tûd Hama, ha Géba, c’houec’h kan̄t unan war-n-ugen̄t.\n31. Tûd Mac’hmas, daou ha c’houec’h-ugen̄t.\n32. Tûd Bétel hag Hai, trî ha c’houec’h-ugen̄t.\n33. Tûd ann Nébo all, daou hag han̄ter-kan̄t.\n34. Tûd ann Élam all, mîl pévar dék ha daouzég-ugen̄t.\n35. Mipien Harem, c’houézég-ugen̄t.\n36. Mipien Jériko, pemp ha seitég-ugen̄t.\n37. Mipien Lod, Hadid, hag Ono, seiz kan̄t unan war-n-ugen̄t.\n38. Mipien Sénaa, tri mil naô c’han̄t ha trégon̄t.\n39. Ar véleien : Mipien Idaia é tî Josué, naô c’han̄t trizék ha tri-ugen̄t.\n40. Mipien Emmer, mîl daou hag han̄ter-kan̄t.\n41. Mipien Fashur, mîl seiz ha daouzég-ugen̄t.\n42. Mipien Arem, mîl seiték.\n43. Al Lévited : Mipien Josué ha Kedmihel.\n44. Mipien Oduia, pévarzék ha tri-ugen̄t.\n45. Ar ganerien : Mipien Asaf, eiz ha seiz-ugen̄t.\n46. Ar borsierien : Mipien Sellum, mipien Ater, mipien Telmon, mipien Akkub, mipien Halita, mipien Sobai, triouec’h ha c’houec’h-ugen̄t.\n47. Ann Natinéed : Mipien Soha, mipien Hasufa, mipien Tebbaot,\n48. Mipien Kéros, mipien Siaa, mipien Fadon, mipien Lébana, mipien Hagaba, mipien Selmai,\n49. Mipien Hanan, mipien Geddel, mipien Gaher,\n50. Mipien Raaia, mipien Rasin, mipien Nékoda,\n51. Mipien Gézem, mipien Aza, mipien Faséa,\n52. Mipien Bésai, mipien Munim, mipien Néfusim,\n53. Mipien Bakbuk, mipien Hakufa, mipien Harbur,\n54. Mipien Beslot, mipien Mabida, mipien Harsa,\n55. Mipien Berkos, mipien Sisara, mipien Téma,\n56. Mipien Nasia, mipien Hatifa,\n57. Mipien servicherien Salomon, mipien Sotai, mipien Soféret, mipien Farida,\n58. Mipien Jahala, mipien Darkon, mipien Jeddel,\n59. Mipien Safatia, mipien Hatil, mipien Foc’héret, péhini a oa savet eûz a Zabaim, mâb Amon.\n60. Ann Natinéed holl, ha mipien servicherien Salomon, daouzék ha naon̄tég-ugen̄t.\n61. Hôgen chétu aman̄ ar ré a zeûas eûs a Delméla, eûz a Delharsa, eûz a Gérub, eûz a Addon, hag eûz a Emmer, ha na helchon̄t két rei da anaout tî hô zadou, hag hô gwenn, na ma oan̄t eûz a Israel.\n62. Mipien Dalaia, mipien Tobias, mipien Nékoda, c’houec’h kan̄t daou ha daou-ugen̄t.\n63. Hag eûz ar véleien : Mipien Habia, mipien Akkos, mipien Berzellai, péhini a geméraz da c’hrég unan eûs a verc’hed Berzellai eûz a C’halaad, hag a oé galvet dré hô hanô.\n64. Ar ré-man̄ a glaskaz hô skrîd enn nivérérez, ha n’her c’hafchon̄t két ; hag hî a oé distolet eûz ar vélégiez.\n65. Hag Atersata a lavaraz d’ézhô na zebrchen̄t két eûz a Zan̄t ar Zen̄t, kén na zavché eur bélek gwiziek ha lennek.\n66. Ann holl dûd-zé ével eunn dén hép-kén, daou vil dén ha daou-ugen̄t, ha triouec’h-ugent ;\n67. Hép nivéri hô zervicherien hag hô mitisien, a béré é oa seiz mil seiték ha c’houézég-ugen̄t : hag enn hô zouez, kanerien ha kanérézed, pemp ha daouzég-ugen̄t.\n68. Hô c’hézek a oa seiz kan̄t c’houéac’h ha trégon̄t : hag hô muled, pemp ha daouzég-ugen̄t.\n69. Hô chan̄valed, pévar c’han̄t pemp ha trégon̄t ; hag hô azéned, c’houec’h mil seiz kan̄t ugen̄t.\nBétég aman̄ é lenneur ar péz a zô skrivet enn nivérérez : ar péz a zô war-lerc’h eo danével Néhémias.\n70. Lôd eûz a bennou ann tiadou a rôaz eunn dra-bennâg évid al labour. Atersata a rôaz évid ann ten̄zor mil dramm aour, han̄ter-kan̄t fiolen, ha pemp kan̄t saé ha trégon̄t évit ar véleien.\n71. Ha lôd eûz a bennou ann tiadou a rôaz da den̄zor al labour, ugen̄t mil dramm aour, ha daou vil daou c’han̄t min arc’han̄t.\n72. Hag ar ré all eûz ar bobl a rôaz ugen̄t mil dramm aour, daou vil min arc’han̄t, ha seiz saé ha tri-ugen̄t évit ar véléien.\n73. Ar véléien hag al Lévited, hag ar borsierien, hag ar ganerien, hag ar bobl, hag ann Natinéed, hag Israel holl a choumaz enn hô c’heriou.\nEsdras a lenn al lézen dirâg ar bobl.\n1. Hag ar seizved mîz a oa deûet ; ha bugalé Israel a oa enn hô c’heriou. Hôgen ann holl bobl en em strollaz ével eunn dén hép-kén, war al leûr-ger a zô dirâk porz ann doureier ; hag é leverchon̄t da Esdras ar skrivañer ma tigazché levr lézen Moizez, en dôa gourc’hémennet ann Aotrou da Israel.\n2. Esdras, ar bélek, a zigasaz éta al lézen dirâg ar strollad eûz ar oazed hag eûz ar merc’hed, hag eûz ar ré holl a hellé hé foella, enn deiz ken̄ta eûz ar seizved mîz.\n3. Hag hén̄ a lennaz enn-han̄ fréaz el leûr-ger a oa dirâk porz ann doureier, adaleg ar min̄tin bété krésteiz, dirâg ar oazed hag ar merc’hed hag ar ré-boellek ; ha diskouarn ann holl bobl a oa savet da zélaoui al levr.\n4. Hôgen Esdras, ar skrivañer, en em lékéaz enn hé zâ war eunn dérez goat en dôa gréat évit komza ; ha Matatias, ha Séméia, hag Ania, hag Uria, hag Helsia, ha Maaia, en em lékéaz a zéou d’ézhan̄ ; ha Fadaia, ha Misael, ha Melc’hia, hag Hasum, hag Hasbadana, ha Zac’harias, ha Mosollam, a gleiz.\n5. Hag Esdras a zigoraz al levr dirâg ann holl bobl ; râg hén̄ a oa savet dreist ar bobl holl ; ha p’en dôé hé zigoret, ann holl bobl a zavas enn hé zâ.\n6. Hag Esdras a veûlaz ann Aotrou, ann Doué brâz ; hag ann holl bobl a respoun̄taz : Amen, amen, ô sével hô daouarn. Hag hî ô stoui, en em strin̄kaz d’ann douar, hag a azeûlaz Doué.\n7. Koulskoudé Josué, ha Bani, ha Sérébia, Jamin, Akkub, Septai, Odia, Maasia, Sélita, Azarias, Jozabed, Hanan, Falaia Lévited, a lékéa ar bobl da dével évit ma sélaouché al lézen ; hôgen ar bobl a oa enn hé zâ, pép-hini enn hé reiz.\n8. Hag hî a lennaz é levr lézen Doué, fréaz hag enn eunn doaré skléar ; hag ar bobl a glevaz ar péz a lennen̄t.\n9. Hôgen Néhémias(péhini eo Atersata), hag Esdras, bélek ha skrivañer, hag al Levited, péré a zisklérié al lézen d’ann holl bobl, a lavaraz : Ann deiz-man̄ a zô gwéstlet d’ann Aotrou, hon Doué. Na lén̄vit két, ha na wélit két. Râg ann holl bobl a wélé, ô klevout geriou al lézen.\n10. Hag hén̄ a lavaras d’ézhô : It, ha dibrit kîk lard, hag évit gwîn c’houek, ha rôit lôd d’ar ré péré n’hô deûz aozet nétrâ évit-hô ; râg ann deiz-man̄ a zô eunn deiz san̄tel d’ann Aotrou ; ha n’en em dristait két, râk lévénez ann Aotrou eo hon ners.\n11. Hôgen al Lévited a lékéa ann holl bobl da dével, ô lavarout : Tavit, ha n’en em c’hlac’harit két ; râg eunn deiz san̄tel eo hé-man̄.\n12. Ann holl bobl éta a iéaz-kuît, évid dibri, hag éva, ha rei lôd d’ar ré all, hag ôber eul lévénez vrâz ; râg hî hô dôa poellet ar geriou en dôa Esdras desket d’ézhô.\n13. Hag an̄trônôz pennou tiadou ann holl bobl, ar véleien hag al Lévited en em strollaz étrézég Esdras ar skrivañer. évit ma teûjé da ziskléria d’ézhô geriou al lézen.\n14. Hag hî a gavaz skrivet el lézen, pénaoz en dôa ann Aotrou gourc’hémennet, dré c’hénou Moizez, ma choumché bugalé Israel dindân teltou enn deiz gwél, er seizved mîz ;\n15. Ha ma vrudchen̄t ha ma embanchen̄t enn hô holl geriou, hag é Jéruzalem, ô lavarout : Id war ar ménez, ha digasit skourrou gwéz-olived, ha skourrou gwéz ar ré gaéra, skourrou mirt, ha skourrou palmez, ha skourrou gwéz bôdek, évit ôber teltou gan̄t-hô, ével ma eo skrivet.\n16. Hag ar bobl a iéaz-kuît, hag a zigasaz ann dra-man̄. Ha pép-hini a réaz évit-han̄ é doaré teltou war lein hé dî, hag é leûren hé dî, hag é leûren tî Doué, ha war wiler porz ann doureier, ha war wiler porz Éfraim.\n17. Ann holl strollad éta eûz ar ré a oa deûet eûz ar sklavérez a réaz teltou, hag a choumaz dindân ann teltou ; hôgen abaoé deisiou Josué, mâb Nun, bugalé Israel n’hô dôa két gréat ével-henn. Hag al lévénez a oé brâz-meûrbéd.\n18. Hôgen Esdras a lennaz bemdez é levr lézen Doué, adaleg ann deiz ken̄ta bétég ann divéza ; hag hî a réaz ar gwél é pâd seiz dervez, hag ar strollad enn eizved dervez, hervez ar c’hîz.\nPinijen ar bobl. Péden al Lévited.\n1. Hôgen er pévaré deiz war-n-ugen̄t eûz ar mîz-zé bugalé Israel en em zastumaz é iûn hag é séier ; hag hî gôlôet a zouar.\n2. Ha gwenn bugalé Israel en em rannaz eûz a bép dén a ziavéaz ; hag hî a zavaz, hag a an̄savaz hô féc’héjou, ha fallagriézou hô zadou.\n3. Hag ô sével enn hô zâ, é oé lennet d’ézhô levr lézen ann Aotrou, hô Doué, péder gwech enn deiz ; ha péder gwech éc’h anavézen̄t, hag éc’h azeûlen̄t ann Aotrou, hô Doué.\n4. Hôgen war zérez al Lévited é savaz Josué, ha Bani, ha Kedmihel, Sabania, Bonni, Sarébias, Bani, ha C’hanani ; hag hî a c’harmaz gan̄d eur vouéz gré étrézég ann Aotrou, hô Doué.\n5. Hag al Lévited Josué, ha Kedmihel, Bonni, Harebnia, Sérébia, Odaia, Sebnia, Fatahia a lavaraz : Savit, meûlit ann Aotrou, hô Toué, a vikenn da vikenn : ra vézô benniget hanô brâz da c’hloar gan̄t péb bennoz ho meûleûdi.\n6. Râk n’eûz Aotrou é-béd néméd-oud ; té eo éc’h eûz gréat ann én̄v, hag én̄v ann én̄vou, hag hé holl armé ; ann douar ha kémen̄d a zô enn-han̄, ar môr ha kémen̄d a zô enn-han̄ ; ha té eo a rô ar vuez da gémen̄t-sé ; hag armé ann én̄v a azeûl ac’hanod.\n7. Té eo, Aotrou Doué, éc’h eûz dilennet Abram, hag éc’h eûz hé zigaset eûz a dân ar Galdéed, hag éc’h eûz rôet d’ézhan̄ ann hanô a Abrabam.\n8. Kavet éc’h eûz hé galoun féal dira-z-oud, hag éc’h eûz gréat kévrédigez gan̄t-han̄, évit rei d’ézhan̄ ha d’hé wenn, brô ar C’hananéed, ann Hétéed, hag ann Amorréed, hag ar Férézéed, hag ar Jébuséed, hag ar C’hergéséed ; nag éc’h eûz sévénet da c’heriou, ô véza ma oud gwirion.\n9. Gwélet éc’h eûz ivé glac’har hon tadou enn Éjipt, ha klevet éc’h eûz hô garm war aod ar môr Rûz.\n10. Ha gréat éc’h eûz arwésiou ha burzudou war Faraon ha war hé holl servicherien, ha war ann holl bobl eûz hé vrô ; râg gwézet éc’h eûs pénaos hô dôa aozet pobl Israel gan̄t rogen̄tez ; hag éc’h eûz gréat eunn hanô d’id, ével ma éma c’hoaz hiriô.\n11. Hag ar môr éc’h eûz rannet enn hô raok ; hag hî hô deûz treûzet ar môr war ar séac’h. Hôgen hô heskinerien éc’h eûz stlapet d’ar gwéled, ével eur méan enn doureier ar ré gréva.\n12. Réner oud bét d’ézhô enn eur peûl koabr a-héd ann deiz, hag enn eur peûl tân a-héd ann nôz, évit ma helché béza gwélet gan̄t-hô ann hen̄t dré béhini é tlien̄t kerzout.\n13. Diskennet oud war vénez Sinai, hag éc’h eûz komzet out-hô eûz ann én̄v, rôet éc’h eûz d’ézhô barnédigézou reiz, hag eul lézen a wirionez, ha lidou, ha kémennou mâd.\n14. Rôet éc’h eûz da anaout d’ézhô da sabbat san̄tel, hag éc’h eûz gourc’hémennet d’ézhô, dré c’hénou Moizez da zervicher, da gélennou, ha da lidou, ha da lézen.\n15. Bara eûz ann én̄v éc’h eûz rôet ivé d’ézhô, enn hô naoun, hag éc’h eûz tennet dour d’ézhô eûz ar méan, enn hô zéc’hed ; hag éc’h eûz lavaret d’ézhô m’az ajen̄t enn douar ez pôa touet da rei d’ézhô, ha ma perc’henfen̄t anézhan̄.\n16. Hôgen ar ré-man̄, hag hon tadou a zô en em rénet gan̄t balc’hder ; kalédet hô deûz hô fenn, ha n’hô deûz két sélaouet da c’hourc’hémennou.\n17. Ha né két fellet d’ézhô klevout, ha né két deûet da goun d’ézhô ar burzudou ez pôa gréat évit-hô. Kalédet hô deûz hô fennou, ha dré énébiez in̄t distrôet a-névez oud ar sklavérez. Hôgen té, Doué talvouduz, hégarad ha trugarézuz, habask ha leûn a drugarez, n’éc’h eûz két hô dilézet :\n18. Ha p’hô dôé zô-kén gréat évit-hô eul leûé teûzet, ha lavaret : Hen-nez eo da Zoué péhini en deûz da dennet eûz ann Éjipt ; hag hô deûz gréat touadellou brâz.\n19. Hôgen té, enn da drugarézou brâz, n’éc’h eûz két hô dilézet enn distrô ; ar peûl koabr né két tec’het diout-hô, évid hô réna a-héd ann deiz, hag ar peûl tân a-héd ann nôz, évit diskouéza d’ézhô ann hen̄t dré béhini é tlien̄t kerzout.\n20. Da spéred mâd éc’h eûz rôet dézhô évit hô deskî, ha n’éc’h eûz két tennet da vann eûz hô génou ; ha dour éc’h eûz rôet d’ézhô enn hô séc’hed.\n21. A-héd daou-ugen̄t vloaz éc’h eûz hô maget enn distrô, ha nétrâ n’hô deûz diouéret : né két deûet fall hô diḻad, ha né két bét skuiz hô zreid.\n22. Ha rôet éc’h eûz d’ézhô ar rouan̄télésiou, hag ar boblou ; hag ec’h eûz hô rannet gan̄t-hô dré ar sort ; hag hî hô deûz bét enn hô c’hers brô Séhon, ha brô roué Hésébon, ha brô Og, roué Basan.\n23. Hag éc’h eûz kresket niver hô mipien ével stéred ann én̄v, hag éc’h eûz hô c’haset enn douar é péhini éz pôa lavaret d’hô zadou éz ajen̄t da vistri.\n24. Hag hô mipien a zeûaz hag a biaouaz ann douar, ha té éc’h eûz izéléet dira-z-hô ar C’hananéed, tûd ar vrô ; hag éc’h eûz hô lékéat étré hô daouarn, hag ivé hô rouéed, ha poblou ar vrô, évit ma rajen̄t d’ézhô ével ma karjen̄t.\n25. Kémeroud a réjon̄t éta keriou kré, hag eunn douar strujuz : hag hî hô dévoé enn hô c’hers tiez leûn a bép mâd ; ha pun̄sou gréat gan̄t ré all, gwini, ha gwéz-olived, ha kalz a wéz-frouez ; hag hî hô deûz debret, hag hô deûs bét hô gwalc’h, hag a zô deûet da véza lard, nag hô deûz bét kalz a draou c’houék gan̄d da vadélez vrâz.\n26. Hôgen hî hô deûz da lékéat da von̄t drouk enn-oud ; pelléet in̄t diouz-id ; ha taolet eo gan̄t-hô da lézen adré hô c’hein ; lazet hô deûz da broféded, péré hô fedé stard da zistrei ouz-hoc’h ; hag hô deûz gréat touadellou brâz.\n27. Râk-sé éc’h eûz hô lékéat étré daouarn hô énébourien, péré hô deûz hô glac’haret. Hag é amzer hô gloaz hô deûz garmet étrézég enn-oud : ha té éc’h eûz hô sélaouet eûz ann én̄v, hag hervez da drugarézou brâz, éc’h eûz rôet d’ézhô dieûberien, évid hô zenna eûz a zourn hô énébourien.\n28. Ha pa in̄t bét enn éhan, in̄t distrôet a-névez da ôber ann drouk dira-z-oud ; ha té éc’h eûz hô lézet étré daouarn hô énébourien, péré hô deûz hô aotrouniet. Hag hî a zô distrôet, hag hô deûz garmet ouz-id ; ha té éc’h eûz sélaouet out-hô eûz ann én̄v, hag éc’h eûz hô diboaniet aliez hervez da drugarézou.\n29. Hag éc’h eûz hô fédet stard da zistrei d’as lézen. Hôgen hî a zô embréget gan̄t rôgoni, ha n’hô deûz két sélaouet da c’hourc’hémennou ; péc’het hô deûz a-énep da varnédigézou, é péré é vévô ann dén, pa hô sévénô ; ha trôet hô deûz hô c’hein d’id, hag hô deûz kalédet hô fenn, ha n’hô deûz két sélaouet.\n30. Gourzézet éc’h eûz war-n-ézhô é-pâd meûr a vloaz, hag éc’h eûz hô erbédet enn da spéred dré c’hénou da broféded ; ha n’hô deûz két sélaouet ; hag éc’h eûz hô lékéat étré daouarn poblou ann douar.\n31. Koulskoudé enn da drugarézou brâz n’éc’h eûz két hô c’haset-da-gét, ha n’éc’h eûz két hô dilézet, ô véza ma oud eunn Doué trugarézuz hag habask.\n32. Bréma éta, hon Doué brâz, kré ha galloudek, péhini a wîr da gévrédigez ha da drugarez, na zistrô két da lagad diouc’h ar c’hlac’har a zô kouézet war-n-omp, ha war hor rouéed, ha war hor brin̄sed, ha war hor béleien, ha war hor broféded, ha war hon tadou, ha war da holl bobl, abaoé deisiou roué ann Assiria bétég-henn.\n33. Ha té a zô gwirion é kémen̄t a zô c’hoarvézet gan-é-omp ; râg ar wirionez ec’h eûz gréat ; hôgen nî n’hon eûz gréat néméd fallagriez.\n34. Hor rouéed, hor brin̄sed, hor béleien, hag hon tadou n’hô deûz két miret da lézen : n’hô deûz két sélaouet da c’hourc’hémennou, nag ann testéniézou a desténiez enn-hô.\n35. Hag hî enn hô rouan̄télésiou, hag er madou brâz éz pôa rôet d’ézhô, hag enn douar éc’hon ha strujuz ez pôa lékéat dira-z-hô, n’hô deûz két da zervichet, ha n’in̄t két distrôet eûz hô gwall déchou.\n36. Chétu nî a zô sklaved hiriô ; hag enn douar éz pôa rôet d’hon tadou, évit ma tebrchen̄t ar bara hag ar frouez a zeûjé enn-han̄, chétu nî a zô sklaved.\n37. Hag hé frouez a gresk évid ar rouéed éc’h eûz lékéat war-n-omp enn abek d’hor péc’héjou ; aotrounia a réon̄t war hor c’horfou, ha war hol loéned, ével ma karon̄t ; ha nî a zô enn eur c’hlac’har vrâz.\n38. War gémen̄t-sé éta é réomp kévrédigez gan-éz ; hag é skrivomp anézhi ; hag hor brin̄sed, hol Lévited, hag hor béleien hô deûz hé siellet.\nHanvou ar ré a ziellaz ar gévrédigez.\n1. Chétu ar ziellerien : Néhémias, Atersata, mâb Achélai, ha Sédésias,\n2. Saraias, Azarias, Jérémias,\n3. Feshur, Amarias, Melc’hias,\n4. Hattus, Sébénia, Melluc’h,\n5. Harem, Mérimut, Obdias,\n6. Daniel, Genton, Baruc’h,\n8. Maazia, Belgai, Séméia : hag hî béleien.\n9. Hag eûz al Lévited, Josué, mâb Azanias, Bennui eûz a vipien Hénadad, Kedmihel,\n10. Hag hô breûdeûr, Sébénia, Odaia, Sélita, Falaia, Hanan.\n11. Mic’ha, Robob, Hasébia,\n12. Zac’hur, Sérébia, Sabania,\n14. Pennou ar bobl, Faros, Fabat-Moab, Élam, Zétu, Bani,\n15. Bonni, Azgad, Bébai,\n16. Adonia, Bégoai, Adin,\n17. Ater, Hézésia, Azur,\n18. Adaia, Hasum, Bésai,\n19. Haref, Anatot, Nébai,\n20. Megfias, Mosollam, Hazir,\n21. Mésizabel, Sadok, Jeddua,\n22. Feltia, Hanan, Anaia,\n23. Oséé, Hanania, Hasub,\n24. Alohes, Faléa, Sobek,\n25. Réhum, Hasebna, Maasia,\n26. Éc’haia, Hanan, Anan,\n27. Melluc’h, Haran, Baana,\n28. Hag ar ré all eûz ar bobl, ar véleien, al Lévited, ar borsierien, ar ganerien, ann Natinéed, hag ar ré a oa en em rannet eûz a boblou ar brôadou évit lézen Doué, hô gragez, hô mipien, hag hô merc’hed.\n29. Ar ré holl hô dôa hô skian̄t-vâd a grétéé évid hô breûdeûr, hag ar ré gen̄ta anézhô a zeûaz da rei hô gér, ha da doui pénaoz é kerzchen̄t é lézen Doué, en dôa rôet dré zourn Moizez, servicher Doué, évit sévéni ha mirout holl c’hourc’hémennou ann Aotrou, hon Doué, hag hé varnédigézou, hag hé lidou ;\n30. Hag évit na rôjemp két hor merc’hed da boblou ar brôadou, ha na gémerjemp két hô merc’hed évid hor mipien.\n31. Mar teû poblou ar brôadou da zigas marc’hadourez, pé eunn dra-bennâg évid ar vividigez, évit gwerza é deiz ar sabbat, na brénimp nétrâ digan̄t-hô é deiz ar sabbat, nag enn eunn deiz san̄télet. Ar seizved bloaz a virimp, hag é lézimp pép dlé.\n32. Lakaad a raimp war-n-omp al lézen da rei pép ploaz ann drédéren eûz a eur sikl évit labour tî hon Doué,\n33. Évid ar baraou kennig, hag ar sakrifiz peûr-baduz, hag ar sakrifiz-losk peûr-baduz é deisiou ar sabbat, é deisiou ken̄ta ar mîz, er gouéliou-lîd, er sakrifisou a béoc’h, hag er ré évid ar péc’hed : ma vézô pédet évid Israel, ha na vézô diouéret nétrâ a gémen̄t a zô réd évit tî hon Doué.\n34. Teûrel a réjomb ivé d’ar sort diwar-benn kennig ar c’heûneûd, étré ar véleien, hag al Lévited hag ar bobl, évit ma vijé douget é tî hon Doué, gan̄t tiadou hon tadou, enn amzer merket, a vloaz é bloaz, évid hé lakaad da zévi war aoter ann Aotrou hon Doué, ével ma eo skrivet é lézen Moizez,\n35. Ha ma tougchemp pép ploaz da dî ann Aotrou, ar ré gen̄ta-ganet eûz hon douar, hag ar c’hen̄ta frouez eûz a bép gwézen :\n36. Hag ar ré gen̄ta-ganet eûz hor mipien, hag eûz hol loéned, ével ma eo skrivet el lézen ; hag ar ré gen̄ta-ganet eûz hon éjenned, hag eûz hon dén̄ved, évit ma vijen̄t kenniget é tî hon Doué, d’ar véleien péré a zervich é tî hon Doué :\n37. Ha da zigas d’ar véleien, é ten̄zor hon Doué, ar c’hen̄ta frouez eûz hor boéd, hag eûz hor braoued, ha frouez hon holl wéz, hag ar rézin, hag ann olived ; ha da baéa ann déog eûz hon douar d’al Lévited. Al Lévited a zavô ivé ann déok war hol labour enn holl geriou.\n38. Ar bélek, mâb Aaron, en dévézô hé lôd eûz ann déogou gan̄d al Lévited ; hag al Lévited a gennigô ann dékved lôden eûz hô déog é tî hon Doué évit béza miret é tî ann ten̄zor.\n39. Râk bugalé Israel ha mipien Lévi a gasô da dî ann ten̄zor ken̄ta frouez ann éd, ar gwîn, hag ann éôl ; hag énô é vézô listri sakr, ha béleien, ha kanerien, ha porsierien, ha servicherien ; ha na zilézimp két tî hon Doué.\nEûz ar ré a choum é Jérusalem hag é keriou Juda.\n1. Hôgen prin̄sed ar bobl a choumaz é Jéruzalem ; hôgen ar ré all eûz ar bobl a daolaz d’ar sort, évit-ma choumché ann dékved lôden anézhô é Jéruzalem ar géar zan̄tel, hag ann naô lôden all er c’heriou all.\n2. Hôgen ar bobl a veûlaz ar ré holl a oa en em genniget évit choum é Jéruzalem.\n3. Chétu aman̄ éta prin̄sed ar brovin̄s, péré a choumaz é Jéruzalem, hag é keriou Juda. Hôgen pép-hini a choumaz enn hé drâ, hag enn hé geriou ; Israel, ar véleien, al Lévited, ann Natinéed, ha mipien servicherien Salomon.\n4. Ha lôd eûz a vipien Juda, hag eûz a vipien Ben̄jamin a choumaz é Jéruzalem. Eûz a vipien Juda : Ataias, mâb Aziam, mâb Zac’harias, mâb Amarias, mâb Zafatias, mâb Malaléel. Eûz a vipien Farez ;\n5. Maasia, mâb Baruc’h, mâb Kolhoza, mâb Hazia, mâb Adaia, mâb Joiarib, mâb Zac’harias, mâb Siloni :\n6. Ann holl vipien-zé da Farez, pére a choumaz é Jéruzalem, a oé pévar c’han̄t eiz ha tri-ugen̄t, hag hî tûd kré.\n7. Chétu aman̄ mipien Ben̄jamin : Sellum, mâb Mosollam, mâb Joed, mâb Fadaia, mâb Kolaia, mâb Masia, mâb Étéel, mâb Isaia ;\n8. Ha goudé hé-man̄ Gebbai, Sellai, naô c’han̄t eiz war-n-ugen̄t ;\n9. Ha Joel, mâb Zéc’hri, a oa da benn war-n-ézhô, ha Judas, mâb Sénua, ann eil war géar.\n10. Hag eûz ar véleien ; Idaia, mâb Joarib, ha Jac’hin ;\n11. Saraia, mâb Helsias, mâb Mosollam, mâb Sadok, mâb Méraiot, mâb Ac’hitob, réner tî Doué ;\n12. Hag hô breûdeûr péré a réa labour ann templ ; eiz kan̄t daou war-n-ugen̄t. Hag Adaia, mâb Jéroham, mâb Fésélia, mâb Amsi, mâb Zac’harias, mâb Fesur, mâb Melc’hias ;\n13. Hag hé vreûdeûr prin̄sed ann tiadou ; daou ha daouzég-ugen̄t. Hag Amasai, mâb Azréel, mâb Ahazi, mâb Mosollamot, mâb Emmer ;\n14. Hag hô breûdeûr galloudek-brâz ; eiz ha c’houec’h-ugen̄t ; ha Zabdiel a oa da benn war-n-ézhô, hag hén̄ mâb d’ar ré c’halloudek.\n15. Hag eûz al Lévited ; Séméia mâb Hasub, mâb Azarikam, mâb Hasabia, mâb Boni,\n16. Ha Sabatai ha Jozabed, eûz a brin̄sed al Lévited, war ann holl labouriou a réad enn diavéaz eûz a dî Doué.\n17. Ha Matania, mâb Mic’ha, mâb Zébédei, mâb Asaf, a oa da benn war ar ré a veûlé hag a an̄savé gloar ann Aotrou er béden, ha Bekbésia, ann eil eûz hé vreûdeûr, hag Abda, mâb Samua, mâb Galal, mâb Iditum :\n18. Ann holl Lévited er géar zan̄tel ; pévar ha pévarzég-ugen̄t.\n19. Hag ar borsierien ; Akkub, Telmou, hag hô breûdeûr, péré a ziwallé ann ôriou ; daouzeg hag eiz-ugen̄t.\n20. Hag ar ré all eûz a Israel, béleien ha Lévited, a choumaz é holl geriou Juda, pép-hini enn hé drâ.\n21. Hag ann Natinéed, péré a choumaz é Ofel, ha Siaha, ha Gasfa, a oa da benn war ann Natinéed.\n22. Ha prin̄s al Lévited é Jéruzalem, Azzi, mâb Bani, mâb Hasabia, mâb Matanias, mâb Mic’ha. Eûz a vipien Asaf é oé kanerien é servich tî Doué.\n23. Râg ar roué en dôa rôet hé c’hourc’hémenn diwar hô fenn, hag ar reiz é pép dervez é-touez ar ganerien.\n24. Ha Fatahia, mâb Mésézébel, eûz a vipien Zara, mâb Juda, a oa dindân dourn ar roué, é kémen̄d a zellé oud ar bobl.\n25. Hag é kén̄ver al lec’hiou all é péré é choumchon̄t ; lôd eûz a vipien Juda a choumaz é Kariatarbé, hag enn hé faboursiou ; hag é Dibon, hag enn hé faboursiou ; hag é Kabséel, hag enn hé bourc’hiou ;\n26. Hag é Jésué, hag é Molada, hag é Betfalet,\n27. Hag é Hasersual, hag é Bersabéé, hag enn hé faboursiou,\n28. Hag é Siseleg, hag é Moc’hona, hag enn hé faboursiou,\n29. Hag é Remmon, hag é Sarna, hag é Jérimut,\n30. É Zanoa, é Odollam, hag enn hô bourc’hiou ; é Lac’his hag enn hé faboursiou, é Azéka, hag enn hé faboursiou.\nHag hî a choumaz adalek Bersabéé bété traon̄ien Ennom.\n31. Hôgen mipien Ben̄jamin ; eûz a C’héba é Mec’hmas, hag enn Hai, hag é Bétel, hag enn hé faboursiou :\n32. É Anatot, é Nob, é Anania,\n33. É Asor, é Rama, é Gétaim,\n34. É Hadid, é Séboim, é Nésallat, é Lod,\n35. Hag é Ono, traon̄ien ar vichérourien.\n36. Hag al Lévited hô dôa hô lôd é Juda hag é Ben̄jamin.\nGwéstlérez muriou Jéruzalem.\n1. Chétu aman̄ ar véleien hag al Lévited a biñaz gan̄t Zorobabel, mâb Salatiel, ha gan̄t Josué : Saraia, Jérémias, Esdras,\n2. Amaria, Melluc’h, Hattus,\n3. Sébénias, Réum, Mérimut,\n4. Addo, Genton, Abia,\n6. Séméia, ha Joiarib, Idaia, Sellum, Amok, Helsias,\n7. Idaia. Ar ré zé eo prin̄sed ar véleien, hag hô breûdeûr é deisiou Josué.\n8. Hag al Lévited : Jésua, Bennui, Kedmihel, Sarébia, Juda, Matanias, péré a oa da benn gan̄d hô breûdeûr, war ar ganaouennou-san̄tel.\n9. Bekbésia hag Hanni, hag hô breûdeûr, pép-hini enn hé garg.\n10. Hôgen Josué a oé tâd Joasim, ha Joasin a oé tâd Éliasib, hag Éliasib a oé tâd Joiada (T) ;\n11. Ha Joiada a oé tâd Jonatan, ha Jonatan a oé tâd Jeddoa. (T).\n12. Hôgen é deisiou Joasim, chétu aman̄ ar véleien ha pennou hô ziadou : Eûz a Zaraia, Maraia ; eûz a Jérémias, Hananias ;\n13. Eûz a Esdras, Mosollam ; eûz a Amarias, Johanan ;\n14. Eûz a Vilic’ho, Jonatan ; eûz a Zébénias, Jozef ;\n15. Eûz a Haram, Edna ; eûa a Variot, Helsi ;\n16. Eûz a Adaia, Zac’harias ; eûz a C’henton, Mosollam,\n17. Eûz a Abias, Zéc’hri : eûz a Viamin hag eûz a Voadias, Felti ;\n18. Eûz a Velga, Sammua ; eûz a Zémaia, Jonatan ;\n19. Eûz a Joiarib, Matanai ; eûz a Jodaia, Azii ;\n20. Eûz a Zellai, Sélai ; eûz a Amok, Héber :\n21. Eûz a Helsias, Hasébia ; eûz a Idaia, Natanael.\n22. Al Lévited é deisiou Éliasib, ha Joiada, ha Johanan, ha Jeddoa, hag hanvou pennou ann tiadou hag ar véleien, a oé skrivet é-pad rén Darius, roué ar Bersianed.\n23. Mipien Lévi, prin̄sed ann tiadou, a zô bét skrivet hô hanvou é levr ar Paralipoménon, ha bété deisiou Jonatan, mâb Éliasib.\n24. Ha prin̄sed al Lévited, Hasébia, Sérébia, ha Josué, mâb Kedmihel ; hag hô breûdeûr enn hô reiz, évit meûli hag an̄savout gloar ann Aotrou, hervez gourchémenn David, ann dén Doué, hag hé zévéni gan̄t reiz pép-hini d’hé drô.\n25. Matania, ha Bekbésia, Obédia, Mosollam, Telmon, Akkub, péré a ziwallé ann ôriou hag ar borchédou war harz ann ôriou.\n26. Ar ré-man̄ a oa é deisiou Joasim, mâb Josué, mâb Josédek, hag é deisiou Néhémias ann dûg, hag Esdras ar bélek hag ar skrivañer.\n27. Hôgen évit sakrérez mûr Jéruzalem, é oé klasket al Lévited eûz hô holl lec’hiou, hag é oen̄t digaset da Jéruzalem, évit ma rajen̄t ar sakrérez-zé gan̄t lévénez hag anaoudégez-vâd, gan̄t kanaouennou, ha simbalou, ha lirennou, ha télennou.\n28. Hôgen mipien ar ganerien en em strollaz eûz ar gompézennou war-drô da Jéruzalem, hag eûz a vourc’hiou Nétufati,\n29. Hag eûz a dî Galgal, hag eûz a vrôiou Géba hag Azmavet ; râg ar ganerien hô dôa savet bourc’hiou évit-hô war-drô da Jéruzalem.\n30. Ar véleien hag al Lévited en em c’hlanaz, hag a c’hlanaz ar bobl, hag ar persier, hag ar vûr.\n31. Ha mé a lékéaz prin̄sed Juda da biña war ar vûr ; hag é riz diou van̄den vrâz évit kana meûleûdiou. Hag hî a iéaz a zéou war ar vûr, étréze porz ann teil.\n32. Hag Osaias a iéaz war hô lerc’h, hag ann han̄ter eûz a brin̄sed Juda,\n33. Hag Azarias, Esdras, ha Mosollam, Judas, ha Ben̄jamin, ha Séméia, ha Jérémias.\n34. Hag eûz a vipien ar véleien gan̄d hô c’herniel-boud, Zac’harias, mâb Jonatan, mâb Séméia, mâb Matanias, mâb Mic’haia, mâb Zéc’hur, mâb Asaf ;\n35. Hag hé vreûdeûr, Séméia, hag Azaréel, Malalai, Galalai, Maai, Natanael, ha Judas, hag Hanani, gan̄t binviou David ann dén Doué ; hag Esdras ar skrivañer enn hô raok out porz ar feun̄teun.\n36. Hag hî a biñaz war ann tû énep, é dérésiou kéar David, el léac’h ma zâv ar vûr dreist tî David, ha bété porz ann douréier war-zû ar sâv-héol.\n37. Hag ann eil van̄den eûz ar ré a gané meûleûdiou, a iéa étrézég ann tû énep ; ha mé war hé lerc’h, hag ann han̄ter eûz ar bobl war ar vûr, ha war ann tour eûz ar fourniou, ha bétég al lôd lédana eûz ar vûr,\n38. Ha war borz Éfraim, ha war ar borz kôz, ha war borz ar pésked, ha war tour Hananéel, ha war tour Émat, ha bété porz ann tropel ; hag hî a choumaz out porz ann diwall.\n39. Hag ann diou van̄den eûz ar ré a gané meûleûdiou é tî ann Aotrou, a choumaz enn hô sâ, ha mé ivé, hag ann han̄ter eûz ar pennou-brô a oa gan-én̄ :\n40. Hag ar véleien ivé ; Éliakim, Maasia, Miamin, Mic’héa, Élioénai, Zac’harias, Hanania, gan̄t kerniel-boud,\n41. Ha Maasia, ha Séméia, hag Éléazar, hag Azzi, ha Johanan, ha Melc’hia, hag Élam, hag Ézer ; hag ar ganerien a ganaz skiltr, ha Jezraia hô réner.\n42. Hag hî a lazaz kalz a viktimou enn deiz-zé, hag en em laouénaaz : râk Doué en dôa hô c’harget eûz a eul lévénez vrâz ; hô gragez ivé, hag hô bugalé en em laouénaaz, ha lévénez Jéruzalem a oé klevet a bell.\n43. Dilennet é oé ivé enn deiz-zé, é-touez ar véleien hag al Lévited, tûd évid hô lakaad da benn war gamprou ann ten̄zor, war ar braoued, war ar c’hen̄ta-frouez, ha war ann déogou, évit ma helché ar ré gen̄ta eûz a géar hô digémérout digan̄t-hô gan̄t trugarézou brâz : râk Juda en em laouénéé kaer, ô véza ma oa énô ar véleien hag ar Lévited.\n44. Hag hî a viraz gourc’hémenn hô Doué, ha gourc’hémenn ann dic’haouidigez ; hag ivé ar ganerien hag ar borsierien, hervez kémenn David, ha Salomon hé vâb ;\n45. Râg é deisiou David hag Asaf, abaoé ar penn ken̄ta, é oé lékéat prin̄sed war ar ganerien, évit meûli hag an̄savout Doué enn hô c’hân.\n46. Hag Israel holl, é deisiou Zorobabel, hag é deisiou Néhémias, a rôaz bemdez hô lôd d’ar ganerien ha d’ar borsierien : rei a réan̄t ivé eûz ann traou san̄tel d’al Lévited, hag al Lévited a rôé eûz ann traou san̄tel da vipien Aaron.\nAl lézen a zô lennet. Néhémias a gastiz kalz direisiou.\n1. Hôgen enn deiz-zé é oé lennet enn eul levr eûz a Voizez dirâg ar bobl ; hag é oé kavet skrivet enn-han̄ pénaoz na dlé bikenn ann Ammonited hag ar Voabited mon̄d é iliz Doué :\n2. O véza n’hô deûz két diambrouget bugalé Israel gan̄t bara ha dour ; ha ma hô deûz digaset Balaam enn hô énep, évid hô millisien ; hag hon Doué a droaz ar valloz é bennoz.\n3. Hôgen p’hô dôé klevet al lézen, é ranchon̄t eûz a Israel ann holl ziavésidi.\n4. Ha war gémen̄t-sé édô Éliasib ar bélek, péhini a oa bet da benn war den̄zor tî hon Doué, hag a oa kâr-nes da Dobias.\n5. Hôgen lakaad a réaz ôber évit-han̄ eunn ten̄zor brâz ; hag énô é oé kaset dira-z-han̄ ével rôou, ézan̄s, ha listri, ha déog ann éd, hag ar gwîn hag ann éôl ; lôd al Lévited, hag ar ganerien, hag ar borsierien, ha préveûdiou ar véleien.\n6. Hôgen enn holl zeisiou-zé né oann két é Jéruzalem ; râg enn eil vloaz ha trégon̄t eûz a Artaksersez, roué Babilon, éz îz d’hé gavout, hag é penn va buéz, é oenn kaset-kuît gan̄d ar roué ;\n7. Hag ô véza deûet da Jéruzalem, ec’h anavéziz ann droug en dôa gréat Éliasib é-ken̄ver Tobias, oc’h ôber d’ézhan̄ eunn ten̄zor é porched tî Doué.\n8. Hag ann droug a gaviz brâz-meûrbéd ; hag é taoliz arrébeûri tî Tobias er-méaz eûz ann ten̄zor :\n9. Hag é kemenniz glana ann ten̄zor ; hag é likiiz kâs enn-han̄ listri tî Doue, ar sakrifiz hag ann ézan̄s.\n10. Anaoud a rîz ivé pénaoz lôdou al Lévited né oan̄t két bét rôet d’ézhô ; ha pénaoz al Lévited, hag ar ganerien, hag ar zervicherien a oa tec’het pép-hini d’hé vrô.\n11. Neûzé é komziz stard oud ar rénerien, hag é liviriz d’ézhô : Pérâg hon eûz-ni dilézet tî Doué ? Ha mé hô strollaz, hag hô lékéaz da choum enn hô c’hargou.\n12. Ha Juda holl a zigasé er soliérou ann déog eûz ann éd, eûz ar gwîn, hag eûz ann eôl.\n13. Ha nî a lékéaz da rénerien war ar soliérou, Sélémias ar bélek, ha Sadok ar skrivañer, ha Fadaias eûz al Lévited ; hag enn hô c’hén̄ver, Hanan, mâb Zac’hur, mâb Matanias, ô véza ma oan̄t bét anavézet ével tûd féal : ha lôdou hô breûdeûr a oé fisiet enn-hô.\n14. Az péz koun ac’hanoun, va Doué, enn abek da gémen̄t-sé, ha na gâs két da-gét ar péz em eûz gréat a vâd é tî va Doué, hag enn hé lidou.\n15. Enn deisiou-zé é wéliz tûd é Juda, péré a waskellé é deiz ar sabbat, péré a zougé malanou, hag a vec’hié war azéned gwîn, ha rézin, ha fiez, ha bec’hiou a bép doaré, évit digas da Jéruzalem é deiz ar sabbat. Ha mé a c’hourc’hémennaz d’ézhô na werzchen̄t mui néméd enn deisiou é péré é oa aotréet gwerza.\n16. Ann Tiried ivé a choumaz er géar, hag a zigasé enn-hi pésked, ha kémen̄d a oa mâd da werza ; hag hî hô gwerzé da vipien Juda, é deisiou ar sabbat, é Jéruzalem :\n17. Râk-sé é tamalliz ar ré gen̄ta eûz a Juda, hag é liviriz d’ézhô : Pétrâ eo ann drouk-zé a rît ? Ha pérâg é saotrit-hu deiz ar sabbat ?\n18. Ha né két ével henn hô deûz gréat hon tadou ? Ha né két ével-sé en deûz hon Doué digaset war-n-omp, ha war ar géar-man̄, ann holl zroug-zé ? Ha c’houi a denn c’hoaz buanégez ann Aotrou war Israel, ô terri ar sabbat.\n19. Pa oé éta persier Jéruzalem enn éhan é deiz ar sabbat, é liviriz serra ann ôriou, hag é c’hourc’hémenniz na vijen̄t digoret némét goudé ar sabbat ; hag é likiiz paotred d’in é-tâl ar persier, évit na zigasché dén béac’h é-béd ébarz, é deiz ar sabbat.\n20. Hag ar varc’hadourien, hag ar ré hô dôa eunn dra-bennâg da werza, a choumaz er méaz eûz a Jéruzalem eur wéach pé ziou.\n21. Ha mé a grôzaz anézhô, hag a lavaraz d’ézhô : Pérâg é choumit-hu é-tâl ar vûr ? Ma her grît eunn eil wéach, é likiinn va dourn war-n-hoc’h. Abaoé neûzé éta na zeûjon̄t mui é deisiou ar sabbat.\n22. Lavaroud a rîz ivé d’al Lévited en em c’hlana, ha don̄d da ziwallout ar persier, ha san̄téla deiz ar sabbat. Râk-sé éta, va Doué, az péz koun ac’hanoun, hag az péz truez ouz-in, hervez al lôd brâz eûz da drugarézou.\n23. Enn deisiou-zé é wéliz ivé Iuzévien pére a géméré gragez é-touez ann Azotided, ann Ammonited, hag ar Voabited.\n24. Hag hô mipien a gomzé a véac’h é iez ann Azotided, ha na hellen̄t ket komza é iéz ar Iuzévien ; hag hî a gomzé hervez ann eil bobl hag égilé.\n25. Ha mé hô c’hrôzaz, hag a villigaz anézhô. Lakaad a rîz kanna lôd anézhô, hag é rîz hô zouga ; hag é likiiz anézhô da doui dirâk Doué, pénaoz na rôjen̄t két hô merc’hed d’hô mipien, ha na gemerchen̄t két eûz hô merc’hed évid hô mipien, hag évit-hô hô-unan, ô lavarout :\n26. Ha né két ével-sé é péc’haz Salomon, roué Israel ? Ha koulskoudé na oé roué é-béd hén̄vel out-han̄ é-touez ann holl boblou ; hag hén̄ a oé karet-brâz gan̄t hé Zoué, ha Doué en dôa hé lékéat da roué war Israel holl ; ha merc’hed a-ziavéaz hel lékéaz da béc’hi.\n27. Ha nî a vézô ivé dizen̄t, hag a rai ann holl zrouk-zé ; ha terri a raimp lézen hon Doué, ô kémérout gragez a-ziavéaz ?\n28. Hôgen unan eûz a vipien Joiada, mâb Éliasib, ar bélek-brâz, a oa da vâp-kaer da Zanaballat ann Horonitad ; ha mé her c’hasaz-kuît diouz-in.\n29. Az péz koun, Aotrou va Doué, eûz ar ré a zaotr ar vélégiez, ha bété lézen ar véleien hag al Lévited.\n30. Hô glana a rîz éta eûz ann holl ziavésidi, hag é likiiz ar véleien hag al Lévited, pép-hini enn hé reiz hag enn hé labour,\n31. Hag évit kennig ar c’heûneûd enn deisiou merket, hag évid ar préveûdiou. Az péz koun ac’hanoun, ô va Doué, enn da drugarez. Amen.\nAdtapet diwar « https://br.wikisource.org/w/index.php?title=Bibl/Levr_Néhémias&oldid=58788 »\nKemmoù diwezhañ degaset d'ar bajenn-mañ d'an 24 Kzu 2013, da 17:59.


Stumm eus an 27 Gwe 2011 da 14:35\nStumm eus an 27 Gwe 2011 da 14:32 (kemmañ)\nStumm eus an 27 Gwe 2011 da 14:35 (kemmañ) (dizober)\n[[Image:Article 1905.png|thumb|220px|right|Pennad eus 1905]]\nWar -c'horre an [[Douar]] e vez diaes anavezout ar c'hraterioù peurliesañ. Betek ar bloavezhioù tri-ugent, deroù « oadvezh an egor », e vezent lakaet war gont ar [[Menez-tan|menezioù-tan]] peurliesañ. A-drugarez d'ar gwellaennoù degaset gant studioù an egor, diorroadur ar skeudennoù douarouriezh, dre loarel pe ar geofizik, o deus gellet an douarourien reishañreizhañ tamm-ha-tamm ar meskajoù kozh hag ober dizoloadennoù nevez.\n* [[Aergelc'h]] ar blanedenn a warez anezhi mat-tre, hag ar pep brasañ eus ar [[maen-kurun|mein-kurun]] bihanoc'h evit 10 m treuzkiz ne dizhont ket gorre ar blanedenn. Ar re zo brasoc'h (betek 20 m) a darzh e-pad o nijadenn en aergelc'h ha re c'horrek eo o zammoù n'o deus ket energiezh a-walc'h ken da gleuzañ kraterioù bras.\nAdtapet diwar « https://br.wikipedia.org/wiki/Dibar:MobileDiff/1061467 »


Hollreizhelezh - Wikipedia\nUn termen o tennañ d'an revelezh denel eo an hollreizhelezh hag a ra dave da garout pe/ha klask kaout darempredoù reizhel gant tud all, pe paotred pe mer'ched e vefent hep ma vefe a-boiuez evite nag o rev nag o reizh. Ur tuadur reizhel eo kentoc'h evit ur stad-den revel (pe "identelezh" revel), daoust ha ma c'hell bezañ liammet kentetreze an daou dra..\nDisheñvel eo an hollreizhelezh diouzh an divrevelezh ha a ra dave d'unan bennak hag a gar ha/pe a glask kaout darempredoù gant paotred ha merc'hed.\nEn un daore ledanoc'h e talvez ivez da deskrivañ tud hag a gar tud, kizrevel pe treuzrevel hep ober an diforc'h kenetreze.\nGant tud zo e vez graet an diforc'h etre "hollrevelezh" ha "hollreizhelezh":\nhollrevelezh (saozneg: pangender): ober a ra dave da dud na fell ket dezhe deskrivañ o stad-den revel hervez patromoù daouduel ar gevredigezh, da lâret eo pe evel paotred pe evel merc'hed. Evit lod e talvez bezañ liesrevel, da lâret eo gant meur a stad-den revel (pe identelezh revel) war un dro, hag evit lod all e talvez bezañ neprevel, da lâret eo hep rev resis ebet. Disheñvel eo diouzh an dreuzrevelezh rak ne fell ket d'an dud kemmañ o identelezh revel.\nhollreizhelezh (saozneg: pansexual): obera ra dave an termen-mañ da duadur revel pe reizhel an dud, da Làret eo tud a gar pe ha/pe a glask kaout darempredoù reizhel gant tud all hep ober van d'o identelezh revel.\nAdtapet diwar « https://br.wikipedia.org/w/index.php?title=Hollreizhelezh&oldid=1457684 »\nDernière modification le 4 Ebr 2013, à 00:21\nKemmoù diwezhañ degaset d'ar bajenn-mañ d'an 4 Ebr 2013, da 00:21.


L'Ami Joseph - Wikipedia\nL'Ami Joseph zo un danevell gant Guy de Maupassant, embannet en 1883.\nKentañ ma voe embannet L'Ami Joseph a oa e Le Gaulois an 3 a viz Mezheven 1883. Ne voe adembannet nemet goude marv ar skrivagner, en dastumad dalif Le Père Milon en 1899.\nM. de Méroul en devoa anavezet Joseph Mouradour er skolaj ha mignoned e oant d'ar c'houlz-se. En em adkavout a reont ha pedet Joseph da gastell Méroul. Kuzulier departamant eo Joseph, republikan, frankveizour. Ar Veroulien zo katoliked ha troet gant ar roue.\nAdtapet diwar « https://br.wikipedia.org/w/index.php?title=L%27Ami_Joseph&oldid=1854822 »


Mawddwy - Wikipedia\nAran Fawddwy: anvet eo ar menez diwar anv ar c'hombod kozh\nMawddwy a oa ur c'hombod kozh, bet rouantelezh dizalc'h a-raok bout stagez ouzh Rouantelezh Powys. Diwezhatoc'h, pa voe staget Kembre ouzh Bro-Saoz etre 1536 ha 1543, e teuas da vout ur rann eus Sir Feirionnydd, a zo bremañ e Kontelezh Gwynedd.\nC'hoazh e vez graet an anv eus ar c'horn-bro, ar vroig en-dro da lodenn uhelañ ar stêr Dyfi, hag emañ hec'h eienenn ouzh tor ar menez Aran Fawddwy. Ouzhpenn en Aran Fawddwy e kaver an anv "Mawddwy" e kêriadennoù Dinas Mawddwy ha Llanymawddwy.\nUr gumuniezh eo Mawddwy ivez bremañ.\nMarteze e oa ar barzh Yr Ustus Llwyd,a skrivas er XIVvet kantved, eus Mawddwy.\nRimadell[kemmañ | kemmañ ar vammenn]\nO Fawddwy tri peth a ddaw:\nDyn cas, nôd glas a glaw.\nE brezhoneg: Eus Mawddwy tri zra a deu: den hek, neuz glas, ha glav.\nAdtapet diwar « https://br.wikipedia.org/w/index.php?title=Mawddwy&oldid=1652723 »\nKemmoù diwezhañ degaset d'ar bajenn-mañ d'an 20 Gou 2015, da 20:40.


Buhez ar Zent. pages 204, 205, 206. Encyclopédie Marikavel.\npages 204, 205, 206\nC'houezekvet devez a viz Meurz\nAn Otrou sant Per a lavare d'ar gristenien : « N'eo-ket gant aour ha gant arc'hant, treo hag a vergl hag a deûz, oc'h bet dasprenet, mes gant gwad presius Hon Zalver Jezuz-Krist, an Oan digailhar, disi ha dinam. »\nHon Mamm zantel an Iliz a fell d'ezi e vefe ar gentelze war dasprenedigez an holl dud gant gwad presius Mab Doue, dalc'h-mat dirak hon daoulagad, hag abalamour da ze, e ra goueliou eleiz, en enor da Basion ha da varo Hon Otrou. Bezan he deus daou zevez : unan er goanv, d'ar bevare gwener eus ar c'hoareiz, eun all en hanv, d'ar zul kentan a viz gouere, gwestlet d'enori ar gwad a skuilhas ar C'hrist evit silvidigez an dud.\nEn amzer goz, e oa ar c'hiz da lakat ' us d'an ôter vras, en gwer a liou, an dôlen eus Jezuz-Krist stag ouz ar groaz, evit digas sonj d'an dud eus sakrifis ar groaz, a neveaer bemde war an ôter, epad an oferen.\nDre holl, hag a-viskoaz, ar gristenien o deus enoret gwad Hon Zalver. Lec'hiou 'zo, koulskoude, hag eo enoret muioc'h enne evit el lec'hiou-all, al lec'hiou ma zo enne tamm pe damm eus relegou ar Basion.\nSetu ar pez a c'hoarve, dreist-oll, en Andria, kêr a 30.000 den, demdost da Napl. Eno e virer eun dren eus ar gurunen-spern, roët gant sant Loeiz, roue Frans, d'e vreur Charlez roue Napl. Heman hen roas da eskob Audria, hen serras, evel eun tenzor, en e iliz-veur.\nAn dren-ze a zo en e veg eun nebeut pikadennou brun, gwad diouz penn Hon Zalver deut da zizec'han gant an amzer. Hogen, bep gwech ma koue Gwener ar Groaz da genver gouel ar bemp warn-ugent a viz meurz, ar pikadennou-ze a deu da ruzian evel gwad neve skuilhet.\nSetu penôs e c'hoarvezas er bla 1910.\nAn ôtrou Staïti di Brancaleone, eskob Andria, a vodas en e balez, d'an 10 a viz gouere 1909, pennou-bras kêr, ugent aneze, a oa en o zouez meur a zen dife; dispakan reas dirake an dren santel, hag eur wech m'o devoe sellet piz outan, e oe laket adarre en e gloc'h gwer, klozet warnan gant seiennou ru, ha siellet gant siell al Lez-Varn ha hini an Eskopti, en hevelep doare ma n'heller ket kregi en dren santel, anez terri ar zeien pe ar weren.\nD'ar 25 a viz meurz 1910, an ôtrou Staïti a roas da welet, en e iliz-veur, e oa bepred ar siellou en o fez, ha ne oa ket bet eta digoret ar relegouer, abaoue an 10 a viz gouere eus ar bla tremenet.\nAr pedennou a gomansas, renet gant an Otrou 'n Eskob e-unan. Dre ma tostae an abardê, birvidikoc'h e pignent etrezek an nenv. Mes ar burzud ne c'hoarvezas ket. Ailhoned Andria a oa lorc'h enne.\nDa c'houec'h heur hanter diouz an noz, e oe serret an iliz. An Otrou 'n Eskob, arôk lezel ar bobl da vont er-mêz, a c'hourc'hemennas d'ezan kenderc'hel da bedi ha da c'houlenn pardon ouz Doue eus ar pec'hejou a vire, marvat, ouz ar mirakl da c'hoarvezout.\nAn de war-lerc'h, e keit ma oa ar beleg o sevel ar Gloria in excelsis Deo, an dren santel a ruzias; raktal, pennou-bras kêr a dostaas outan, ha goude bezan gwelet ar burzud ha touet lavaret ar wirione, e trojont ouz ar bobl, an eil goude egile, da lavaret e oa 'n em gavet ar mirakl : ar gwad, tro-war-dro d'an dren, a oa deut da vezan fresk-beo.\nEur prosesion bras a oe grêt en enor d'an dren santel, hag ouspen triugent mil den a ziredas da Andria da drugarekât Doue ha da ganan gloar ha meuleudi d'e wad presius.\nKentan gwech ma tle ar burzud-man en em gaout adarre, eo d'ar 27 a viz meurz 1921.\nTridal ha krenan\nO ma Zalver binniget, ar gwel eus ar gwad ho peus skuilhet evidon a ra d'am c'halon tridal ha krenan !\nOber a ra d'am c'halon tridal, rak anaout a ran, dre eno, ho karante em c'henver; eun daken dour hepken, kouezet eus ho taoulagad, a oa awalc'h evit gwalc'hi holl bec'hejou ar bed, hag eo ho kwad, betek an divezan berad, eo ho peus c'hoantaet skuilh !\nAr gwel-ze a ra d'am c'halon krenan, rak goulennet e vezo kont diganin, eun de, eus ho kwad, o ma Jezuz !\nGouzanvet ho peus kement, dre garante evidon, ha me ne garan gouzanv netra evidoc'h !\nMa bue a astenn bemde, ha ne ran netra, kouls lavaret, evit silvidigez ma ene, a zo koustet ken ker d'ac'h. Roët d'in ar c'hras da bignal, beb an amzer, war ho kalvar, ha da unani ma foaniou gant ho re. Grêt, o ma Zalver, ma rin ha ma c'houzanvin eun dra bennak evidoc'h, c'houi hag ho peus grêt pep tra ha gouzanvet pep tra evidon !


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/283 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/283\nACTOU AN EBESTEL, XXII.\nem euz da lavaret deoc’h evit va difen.\n(2) Ha pa glevjont e komze dezhe en langach hebrach e choumjont c’hoas sioulloc’h.\n(3) Hag e lavaraz : Me a zo eur Judeo, ginidic euz a Dars, en Cilicia, mes savet oun bet er gear-man e-c’harz treid Gamaliel, ha kelennet mad e lezen hon tadou, o veza devot braz e-kenver Doue, evel ma’z oc’h c’houi holl hirio. (4) Persecutet em euz an doctrin-man beteg ar maro, o liamma hag o lakaad er prizon ar oazed kerkoulz hag ar merc’hed, (5) evel ma’z eo test d’in ar beleg-braz, hag holl gonseil ar re Ancien. Memeus goude beza recevet diganthe lizerou evit ar breudeur, ez iz da Zamas, evit digas ar re a oa eno liammet da Jerusalem, evit beza punisset. (6) Hogen, c’hoarvezoud a reaz, pa oann en hent, ha pa dostaen euz a Zamas, var-dro kreiz-deiz, ma teuaz en eun taol eur sclerijen vraz euz an env da lugerni en-dro d’in. (7) Hag o veza kwezet d’an douar, e kleviz eur vouez hag a lavare d’in : Saul, Saul, perag e persecutez-te ac’hanoun ? (8) Ha me a respontaz : Piou oud-de, Aotrou ? Hag hen a lavaraz d’in : Me eo Jesus a Nazaret, pehini a bersecutez. (9) Hogen, ar re a oa assambles ganen a velaz mad ar sclerijen, hag e oent spountet ; mes na glevjont ket mouez an hini a gomze ouzin. (10) Neuze e liviriz : Aotrou, petra a rin-me ? Hag an Aotrou a respontaz d’in : Sav, ha kea da Zamas, hag eno e vezo lavaret d’id an holl draou a dleez da ober. (11) Hag evel na velen taken gant sked ar sclerijen-ze, ar re a oa ganen a renaz ac’hanoun dre va dorn, hag ez iz da Zamas.\n(12) Hogen, Ananias, eun den devot, hervez al lezen, da behini an holl Judevien a choume eno a roe eun desteni vad, a zeuaz d’am c’havoud ; (13) hag o veza tosteet, e lavaraz d’in : Saul, va breur, receo ar gwelet. Ha kerkent e veliz anezhan. (14) Hag e lavaraz d’in : Doue hon tadou hen deuz da choazet evit ma c’hanavezi he volontez, ha ma veli ar Just, ha ma klevi ar c’homzou euz he c’henou. (15) Rag te a vezo test dezhan dirag an holl dud, euz an traou ec’h euz gwelet ha klevet. (16) Ha breman, perag e taleez-te ? Sav, receo ar vadiziant ha bez gwalc’het euz da bec’hejou, en eur c’hervel hano an Aotrou.\n(17) Hogen, c’hoarvezoud a reaz ganen, pa oann distro da Jerusalem, hag o pedi en templ, beza extasiet a spered ;\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/283&oldid=125396 »


Goude bezañ kejet gant Zapatisted e Mec'hiko, e sach Kevin evezh e Vroad-eñ gant ur film-manifesto.\nE-pad pemp bloaz eo bet ar filmaozourien oc’h ambroug ur strollad Indianed an Andez tra ma vevent cheñchamantoù en o istor hag en o sevenadur, kement ha diskouez na luziet eo an hent a gas eus ar sujidigezh d’ar stourm evit derc’hel ur (...)\nDaou Gebekad yaouank o kas kompren pelec’h emañ ar c’hemm etreze ha henannezidi o bro.\nGabriela Diaz Montalegre\nBuhez pemdeziek ar bobl Nunak, hec’h-unan war aod Amazonia, e Bro Golumbia.\nJuan, Sara ha Samuel, 15 vloaz, a dec'h eus ar Guatemala evit klask tizhout ar Stadoù-Unanet. P'emaint o treuziñ Mec'hiko en em gavont gant Chauk, un Indian Tzotnil na oar ket spagnoleg hag a veaj hep tamm paper ofisiel ebet. Ar grennarded a zo (...)\nCory Mann, un Tlingit yaouank, a zo un oristal anezhañ, ha stourm a ra evit delc'her en e sav e embregerezh bihan e Juneau en Alaska. Kontañ a ra Smokin'Fish, gant ur fent lemm ha garv, penaos e klask un den ober e dreuz en ur bed penboellet holl (...)\nE 1987, Negro, 11 vloaz ha Gringo, bloaz yaouankoc'h, a labour evel kalz a vugale all e marc'had ar frouezh e Lima. En teulfilm berr Encuentro de hombrecitos (kejadenn gant daou zen bihan), o doa kontet o buhez, o labour hag o hunvreoù. Ugent vloaz (...)\nOber a ra industriezh an etanol he reuz e buhez ar bobl Gwarani-Kaiowá, henvroidi ar Mato Grosso e Brazil.


Ar metro e Naoned : Atersadenn Pierre-Emmanuel Marais – Radio Naoned\nBrudet e kêr Naoned evit he hentoù stoufet bep mintin ha bep noz… Naoned a chom memes tra ur gêr blijus da vevañ enni, bep bloaz e vez degemeret kazi 9 000 annezad nevez.\nKavet ez eus bet un diskoulm gant kolektif sitoyan “Metro de Nantes”. Lakaat da dremen un tren-buzhug dindan straedoù ar gêr vras.\nPierre-Emmanuel Marais zo deuet da gontan hiroc’h deomp.\nAtersadenn Pierre-Emmanuel Marais : Ur metro e Naoned Marianne ‘doa kemeret perzh d’un emvod-kelaouiñ aozet gant ar gevredigezh Metro de Nantes. Aterset he doa Pierre-Emmanuel Marais, kuzulier-kêr e ti-kêr Naoned. Displegañ a ra...\nKentañ pladenn : Atersadenn Malo Adeux Malo Adeux oa tremenet e studio Radio Kerne-Naoned da gontan deomp hiroc’h diwar-benn e bladenn gentañ embannet e miz Gwengolo 2018. ...


mousc'hoarzhin - Wikeriadur\n(Verb) Eus c'hoarzhin gant ar rakger mous-.\n(Furm verb) Savet diwar mousc'hoarzh-, pennrann ar verb mousc'hoarzhin, hag an dibenn-ger -in.\nPlac'h o vousc'hoarzhin.\nmousc'hoarzhin /musˈxwarzĩn/ verb gwan (anv-gwan-verb : mousc'hoarzhet) (displegadur)\nDiskouez didrouz e levenez, e c'hoaperezh pe e zismegañs gant ur stegnadur tener eus ar genoù ha selloù hegarat pe hegaratoc'h.\n— [...].... Hag e vousc'hoarze evel ma tle mousc'hoarzin an diaoul pa vez oc'h huala unan-bennag er pec'hed, hag ouc'h hen horta var hent an ifern. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 149.)\n« [...]. Bez' ez eus kalz tud all hag a vousc'hoarz dirazoc'h, hag a stou o fenn dirazoc'h, ha n'ouzont nemet ho meuli pa vezont dirazoc'h. [...]. » — (Jakez Riou, Troiou-Kamm Alanig al Louarn II, Gwalarn niv. 97, Kerzu 1936, p. 36.)\nAn holl a vousc'hoarzhas. Den ebet ne grede. — (Jakez Riou, An Ti Satanazet, Skridoù Breizh, 1944, p. 114.)\nmousc'hoarzhin ouzh (unan bennak) verb kreñv dieeun\nDiskouez e vignoniezh ouzh unan bennak gant ur mousc'hoarzh.\nUr penn mat en devoa an denig ha mousc'hoarzhin a rae outi. — (Jakez Konan, NOZ AR PELLGENT, Al Liamm niv. 65, Du-Kerzu 1957, p. 11.)\nSellet a ra ar studier ouzhin ; mousc'hoarzhin a ran outañ. — (Yann Gerven, Brestiz o vreskenn, Al Liamm, 1986, p. 21.)\nafrikaans : glimlag (af)\nalamaneg : lächeln (de)\ndaneg : smile (da)\nesperanteg : rideti (eo)\nfaeroeg : smíla (fo) , smílast (fo)\nfrizeg : glimkje (fy)\ngalleg : sourire (fr)\ngresianeg : χαμογελώ (el)\nislandeg : brosa (is)\nitalianeg : sorridere (it)\nnederlandeg : glimlachen (nl)\nnorvegeg : smile (no)\npapiamento : sonreí (*)\npoloneg : uśmiechać się (pl)\nportugaleg : sorrir (pt)\nsámi an Norzh : moddját (*)\nsaozneg : to smile (en)\nspagnoleg : sonreír (es)\nsvedeg : le (sv)\ndre vlotaat vousc'hoarzhin\nFurm ar verb mousc'hoarzhin e kentañ gour unan an amzer-da-zont, en doare-disklêriañ.\nAdtapet diwar « https://br.wiktionary.org/w/index.php?title=mousc%27hoarzhin&oldid=326419 »\nKemmoù diwezhañ degaset d'ar bajenn-mañ d'an 17 Meu 2022, da 07:04.


An Intañvez yaouank - Wikipedia\nAn Intañvez yaouank zo ur fablenn vrezhonek, a orin italian, diwar-benn ur wreg nevez intañvezet. Brudet eo bet e galleg gant Jean de La Fontaine, ha lakaet e brezhoneg gant Eozen Kombod en XIXvet kantved.\nLambron Des Piltières : La Jeune Veuve, 1869\n1 Ar Fablenn\n3 Embannadur brezhonek\nEn un digoradur hirik, pemzek gwerzennad anezhañ, e lavar ar barzh ez eus kemm etre un intañvez vloaz hag an hini a-veac'h he deus un deiz c'hoazh. Goude e teu an istor, a-hed teir gwerzenn ha tregont.\nUr wreg yaouank a varv he fried diganti, ha hi prest da vont d'e heul. He zad a lavar dezhi paouez da leñvañ : Re e leñvit, va Merc'h. Hag e kinnig dezhi kregiñ da soñjal en ur pried all. Hi avat ne fell ket dezhi klevout seurt kaoz.\nTamm-ha-tamm e krog da wiskañ dilhad brav ha da vont d'an dañsoù. An Tad ne lavar tra, ha hi neuze: E pelec'h emañ 'ta an ozhac'h yaouank-se, lavaras-hi, ho poa komzet din-me?\nKentañ ma voe embannet a oa e 1492 en dastumad latin Hecatomythium, gant Laurentius Abstemius.\nUr pennadig goude, war-dro 1530, e voe kavet el levr saoznek Merry Tales and Quick Answers.\nEr XVIIvet kantved e voe lakaet\ne galleg gant Jean de La Fontaine en e levr Fables de La Fontaine (VI.21).\ne saozneg, e 1692, gant Sir Roger L'Estrange en e levr Fables of Aesop and Other Eminent Mythologists, ennañ oberennoù eus Aesopos hag eus Abstemius.\nE 1754 e voe troet e saozneg fablenn La Fontaine gant Charles Denis en e Select Fables.\nneuze e voe lakaet e brezhoneg gant Eozen Kombod, hogen ne voe ket embannet.\ne Fantastic Fables gant Ambrose Bierce, e 1899, ma oa anvet The Inconsolable Widow. Pellaet un tamm eo an istor diouzh ar stumm orin.\nEr XXIañ e voe embannet e brezhoneg el levr Fablennoù Jean de la Fontaine.\nE Fablennoù Jean de la Fontaine e 2005.\nThe incosolable widow, filmig saoznek diwar kontadenn Bierce\nAr fablenn kanet e galleg : https://www.youtube.com/watch?v=I1eKeq4NlxY.\n↑ Google Books fable x\n↑ Skrid Roger l'Estrange: http://mythfolklore.net/aesopica/lestrange_abstemius/14.htm\n↑ Select Fables pp.156-9\n↑ Skrid al levr\n↑ Filmig saoznek\nAdtapet diwar « https://br.wikipedia.org/w/index.php?title=An_Intañvez_yaouank&oldid=1961596 »\nKemm diwezhañ d'an 17 C'hwe 2022 da 07:32\nKemmoù diwezhañ degaset d'ar bajenn-mañ d'an 17 C'hwe 2022, da 07:32.